Ayam Siam di Padang Besar

Malam itu di meja makan ketika aku minum air terasa ada keganjilan.Aku merasa air yang aku minum agak lain rasanya dari yang biasa aku minum di Jelebu.Aku tak berani bersuara di hadapan Mrs Ali kerana aku dan Lee Keong ini tetamu, menumpang tidur dirumahnya.Agak tidak berbudi bahasa kalau tetamu banyak songel di meja makan.Selesai makan ketika dalam bilik aku, Lee Keong dan Azahar duduk bersembang.“The water… strange taste.” Aku membuat kesimpulan di depan Azahar yang sedang berlunjur tersandar menghisap merokok.“Laa…. air di sini payau, air dari bukit lime stone.” Azahar beri penjelasan.“Ooo.. sabun mandi pun takda buih, air dari mana?” Lee Keong menambah.Pertanyaan Lee Keong tidak mendapat jawapan.Lalu aku mengandaikan Kangar di kelilingi oleh sawah padi tetapi tidak seluas Kedah.Masih kelihatan bukit bukau dan gunung-ganang yang mungkin batu kapur.Mungkin dari permulaan Banjaran Titiwangsa inilah tadahan air untuk Perlis.“Kangar ada apa?” Aku bertanya.“Ada aku.” Jawapan Azahar melawak. Kami sesama terbarai ketawa.“Apa nak buat esok?” Aku bertanya.“Padang Besar, semua orang datang ke Perlis bukan nak tengok Kangar, takda apa-apa kat sini, semua nak masuk Padang besar.”Sebelum sampai ke Perlis aku tak pernah tahu pun Padang Besar.Malah tak ada dalam perancangan kami.Kami nak sampai Kangar kerana Kangar pekan terakhir sasaran kami.Juga nak melawat Mrs Ali guru lama kami ada di Kangar. Selesai Kangar kami akan pulang ke Jelebu.“Pekan Siam, pergi tengok naik bas tak sampai sejam, Klawang ke Seremban lagi jauh.” Azahar memberi bandingan betapa dekatnya Padang Besar.“Lee, esok kita ke Padang Besar.” Aku membuat keputusan kerana nama Padang Besar ini disebut berkali-kali. Dari Kedah lagi aku sudah mendengar nama Padang Besar.Pagi itu kami bersarapan pagi bersama Mrs Ali dan Azahar.Mrs Ali ada pembantu rumah yang menyiapkan sarapan pagi kami. Mungkin anak gadis tempatan.Kemudian Azahar membawa kami ke perhentian bas Kangar. Dia enggan bersama kami ke Padang Besar.Kami tak lama menunggu. Tiket bas hanya 65 sen. Makin jauh bas meninggalkan Kangar makin kurang sawah padi. Akhirnya masuk ke kawasan kampung-kampung Melayu.Bas berhenti. Aku terperanjat melihat Padang Besar. Namanya padang yang besar.Tapi tidak ada pekan dengan bangunan batu seperti pekan yang biasa kita lihat. Kuala Klawang pun lebih besar daripada Padang Besar.Rumah-rumah kedai papan yang tidak tersusun. Warung pun bukan, kedai pun bukan.Maka Pedang Besar aku takrif sebagai Pekan Koboi.Tak jauh dari pekan ialah stesen kereta api Padang Besar.Gerabak-gerabak buruk kelihatan tersadai di landasan yang tidak digunakan.Di sebelah stesen aku lihat ramai orang berjalan kaki melintas landasan.Pejalan kaki tak putus-putus melintasi jalan kereta api. Kami pun membuntuti sama.Ha ha rupa-rupanya ini jalan gelap untuk menyeberang ke sempadan. Aku tak nampak polis.Tak ada pengawal daripada Malaysia atau Siam.Apa yang aku nampak ialah pagar sempadan.Antara lapan kaki atau mungkin 10 kaki tinggi.Pagar sempadan ini lebih tinggi dari pagar zaman darurat yang mengepong pekan Kuala Klawang. Bentuknya sama, bertiang simen dan kawat berduri yang tebal.Pagar ini menandakan sempadan antara dua negara, Siam dan Malaysia.Sayangnya ada sosok bijak lagi pandai menebuk lubang pada pagar ini.Malah ada juga tiang simen yang menyembah belukar.“Oh… we just walk over…. sana tu Siam.” Aku dengan berani mengajak Lee Keong melintas sempadan.Ketika kami menapak kami berselisih dengan makcik, pakcik, abang dan adik, semua bercita dan berniat nak melihat pekan Siam.Pekan Siam ini pun namanya Padang Besar.Jadi ada dua Padang Besar yang dipisahkan oleh pagar kawat berduri yang dah runtuh.Pekan Siam ini agak besar, besar lagi dari yang di Perlis.Aku hairan walau pun kedai-kedai agak kokak dari papan tapi barangan yang dijual kelihatan lumayan.Aku melihat sebuah kedai khusus menjual jam tangan dan arloji.Aku merapati dan melihat apa yang dipamerkan dalam peti kaca.Aduh! Jam tangan berjenama, ada Rado, ada Rolex dan ada juga Timex.Semua barang-barang lumayan ini aku hanya mampu lihat tak pernah mampu milik.Ada sebuah kedai penuh dengan makcik. Ini kedai pinggan mangkuk. Ada pinggan mangkuk tembikar.Dan aku lihat dua orang makcik dan seorang kakak sedang membeli bukan pinggan tembikar tetapi mangkuk aluminium dan kendi basuh tangan.Baru aku tahu di sini punca asal usul kendi aluminium ini. Lalu aku sedar dari Siam bermulanya fesyen kendi basuh tangan yang penuh ukiran ini.Tiba-tiba aku terdengar: “Abe.. abe… abe, mari sini abe.” Aku menoleh dan nampak anak dara sunti sedang berbual dengan seorang pejalan kaki.Berjalan ke hadapan sedikit aku ternampak kuil Buddha. Aku rasa ini sudah di pinggir pekan lalu kami pusing ke belakang.Aku perhatikan pekan ini ada pelbagai ole-ole untuk kenangan.Maka Lee Keong dan aku masuk ke sebuah kedai yang penuh dengan patung Buddha.Ada yang tergantung ada yang terlekap di dinding.Cari punya cari aku terjumpa perahu tembikar kecil warna hijau.Harganya lapan baht. Aku tidak ada duit baht tetapi kedai itu boleh menukar.Malah tuan empunya kedai lebih suka mendapat ringgit Malaysia. Tukaran satu ringgit ketika itu ialah 11 baht. Aku membeli perahu kecil itu dan dapat pulang duit siling tiga baht.Kami belum makan lagi. Kami tak tahu nak makan apa. Tiba-tiba aku terdengar orang memanggil.“Abe. Abe, mai kedai kito be, ore Melayu niago sini beh.” Suara anak gadis menjemput kami singgah di warung.“Mu nak gapo? Mee ado, tom yam ado, somtam ado, ado belako, mee goreng, mee rebus ado belako.” Anak gadis cantik molek jadi jurujual.Perut yang lapar dengan ajakan gadis yang cantik adalah kimia terbaik. Lalu kami singgah.Aku minta mee goreng. Lee Keong minta mee rebus.Bila selesai makan gadis itu bertanya lagi. “Nak gapo lagi?”Aku hanya tersenyum. Bila aku bertanya berapa yang wajib kami bayar.Dengan pantas dia menjawab.“Seriyal, 2 kut. Orang Malasia kato satu ringgit dua puluh sen.” Aku membayar dengan duit Malaysia.Kami menuju kawat berlubang. Di tengah jalan aku nampak sekumpulan ayam jantan terikat.Aku perhatikan ada penjaga. Jelas pada hemat aku ayam-ayam jantan ini khusus dipelihara untuk berlaga.Memang gah, tinggi dan balungnya merah.Di Jelebu lagi aku pernah mendengar kehebatan ayam Siam ini.Berapa harga seekor aku tidak bertanya.Sebelum sampai ke kawat berlubang betul-betul di tengah jalan di bawah pokok rendang tempat laluan orang ramai ada seorang abang.Dia mencangkung. Di hadapannya ada tiga cawan teh Cina.Dia membuka dan menutup cawan ini. Dalam cawan ini ada sebiji bola kecil.Aku dari Jelebu dengan penuh kehairanan berhenti untuk melihat mainan silap mata ini..“Adik teka.. mana bola? Mana bola ni?” Dia mengajak aku meneka dalam cawan mana bola itu.Tangan abang ini cukup pantas mengalih-alih cawan dan bola kecil ini. Aku tak faham apa yang sedang berlaku.Lee Keong menarik tangan aku mengajak beredar.“Itu judi laaa, itu tipu.” Lee Keong menerangkan untuk menyelamatkan aku budak kampung yang baru mengenal dunia.Kami beredar dan masuk ke lubang kawat dan menapak di landasan kereta api.Aku terdengar bunyi hon kereta api dari arah Siam. Bunyi ini tanda kereta api hendak sampai.Hah! Tiba-tiba di tepi landasan kereta api aku ternampak seorang Amoi dari Jelebu.Dia keseorangan berdiri. Aku kenal Amoi ini kerana satu ketika dahulu dia pernah menoreh getah di Kampung Batu Serambai.“Lee tengok budak tu…kenal tak?”Lee Keong memandang dan tak ambil peduli. Baru aku sedar Amoi ini dari Titi.Lee Keong dari Kuala Klawang. Mereka tak pernah bertemu.“Buat apa di sini?” Aku bertanya.“Macam lu laa, jalan-jalan cari kawan.” Amoi ini menjawab.Aku merasa gembira kerana di tempat yang begini jauh ada juga sosok orang Jelebu yang aku kenali.Kemudian aku nampak ramai anak-anak muda berlari-lari.Amoi dari Jelebu hilang dari pandangan.Anak-anak muda berkejar mengikut kereta api yang bergerak perlahan kerana hendak masuk ke stesen Padang Besar.Aku hanya memerhati. Aku tidak tahu kenapa ramai orang berlari-lari mengikut kereta api masuk stesen.Kemudian kereta api berhenti.Anak-anak muda tadi terus masuk ke bawah kereta api.Mereka mengambil bungkusan dari celah-celah perut kereta api.Aku tak tahu apa dalam buntil, dalam tong dan dalam karung yang mereka ambil.Yang aku faham bungkusan ini dari Siam disorokkan bawah perut kereta api. Bila sampai ke stesen Padang Besar maka akan ada orang mengambil.Aku yang ingin tahu terus bertanya pada seorang anak muda yang mencebet buntil kecil.“Apa dalam?” Aku secara jujur bertanya.“Mu nak beli? Beras Siam, molek nak? Hargo muroh.” Anak Muda ini menayangkan buntil beras Siam kepada aku.Aku menggelengkan kepala.Anak muda itu berjalan ke hadapan.Rupa-rupanya sudah ada tok peraih yang sedia menunggu untuk membeli beras Siam yang baru diseludup.Maka dewasalah kepala seorang budak kampung dari Jelebu yang dapat melihat bagaimana beras Siam diseludup masuk.Sementara menunggu bas kami masuk merayau ke dalam pekan Padang Besar sebelah Perlis.Ada juga kedai jam tangan yang berjenama dan jam dinding.Di belakang kedai-kedai ini aku ternampak tok peraih menimbang beras kemudian dimasukkan ke dalam guni.Dalam kedai sudah ada beberapa guni yang penuh berisi beras.Bas membawa kami pulang. Lewat petang kami sampai ke Kangar.Dalam bilik Azahar nak tahu apa cerita kami bawa dari Padang Besar.Aku buka cerita taktik seludup beras di sempadan.Lee Keong cerita aku hampir kena tipu main judi.Aku juga cerita aku nampak Amoi Jelebu di stesen kereta api.“Nampak ayam tak? Padang Besar banyak ayam Siam.” Azahar bertanya.“Ada aku nampak, tepi jalan tauke pun ada.” Dengan penuh keyakinan aku menjawab.“Cantik tak? Tak tanya harga?” Azahar mendesak.“Aku tak tanya harga, cantik apa pulak? Ayam laga.” Jawapan jujur dari aku.Azahar terbarai ketawa. Lee Keong dan aku hairan.“Bukan ayam laga, ayam perempuan, ayam ajak berancuk.” Azahar ketawa lagi.Malam itu di atas bantal aku teringat tentang ayam.Lalu aku teringat kepada Amoi Jelebu.Kemudian aku teringat tahun 1967 penari bogel tersohor Rose Chan (1925-1987) berkahwin dengan pemain saksofon anak Jelebu.Cerita tersebar yang Rose Chan mengambil anak angkat dan mula merekrut gadis Jelebu untuk menjadi penari.Dalam kepala aku: “Apakah Amoi Jelebu itu anak didik Rose Chan. Aku ketuk kepala aku untuk memadamkan andaian jahat yang mula menjalar.”Esok pagi Mrs Ali dan Azahar menghantar kami keluar.Kami berjalan kali terakhir di Kangar. Kami mengucapkan terima kasih kepada Mrs Ali. Kami berpisah berhampiran Sekolah Darma.Kami menapak terus menunggu kereta untuk pulang ke Jelebu.Epilog 1: Tahun 1970 ketika aku belajar di MCKK, setiap Selasa aku ke Taiping untuk mandi di Burma Pool.Kolam renang di MCKK tak berair maka Kelab Renang MCKK datang ke Taiping.Aku cari kembali kedai kasut saudara Mister Tay. Aku gagal bertemu dengan Mister Tay.Epilog 2: Mrs Ali aku temui kembali pada 2007. Ketika kami bertemu dia menjadi Pengarah Yayasan Budi Penyayang di pejabat yayasan di Equine Park, Serdang.Menurut Mrs Ali beberapa kali dia dan Mister Ali ke London. Mereka ada cuba mencari aku tapi gagal. Hatinya masih lagi teringat dengan Jelebu.Azahar anak buah Mister Ali kini berkeluarga dan berada di Seremban.Epilog 3: Lee Keong dengan aku putus hubungan semenjak 1974. Aku gagal datang ke hari perkahwinan dia pada 25 Disember, 1974.Kami berjumpa kembali semenjak aku pulang dari berkelana. Lee Keong sudah beristeri dan beranak-pinak.Lee Keong dan isteri kini tinggal di Port Dickson satelah bersara sebagai pensyarah perubatan di Pusat Perubatan Seremban.Kami masih berhubung. Keluarganya masih ada di Jelebu.Ketika aku merakam kembali kesah hitch hiking 1968 ini aku selalu berhubung melalui telefon. Lee Keong menjadi pakar rujuk aku.Epilog 4: Perahu tembikar yang aku beli di Padang Besar itu masih ada dalam simpanan aku di Jelebu.Epilog 5: Tanpa Lee Keong perjalanan seekor katak keluar dari tempurung, dari Jelebu ke Padang Besar tak mungkin berlaku.Perjalanan yang mendewasakan sebuku hati budak kampung tidak mungkin berlaku seperti apa yang aku rakamkan tanpa kawan aku bernama Lee Keong.


Kecewa dengan Amanah, calon bebas optimis bertanding di Petaling Jaya

Meskipun berdepan dalam saingan enam penjuru sebagai satu-satunya calon bebas di Parlimen Petaling Jaya, KJ John tetap optimis dengan peluangnya untuk dipilih sebagai wakil rakyat di kawasan itu.
Bekas ahli Amanah itu berkata, keputusannya untuk bertanding di kawasan kubu kuat  PKR itu dibuat selepas beliau tidak yakin lagi pada perjuangan Pakatan Harapan (PH) serta parti-parti politik lain.
Katanya, bertanding sebagai calon bebas dianggap sebagai kelebihan utama memandangkan dia tidak terikat dengan arahan pemimpin mana-mana parti sekali gus memudahkannya membawa suara rakyat di Parlimen sekiranya menang Pilihan Raya Umum ke-15 (PRU15).
Terdahulu, PH pada PRU14 mempertahankan kerusi Parlimen Petaling Jaya menerusi Maria Chin Abdullah, calon yang diketengahkan oleh PKR , namun parti itu kini menggantikan beliau dengan Lee Chean Chung, yang berkhidmat sebagai ahli Dewan Undangan Negeri (Adun) Semambu di Pahang sejak 2013.
Bagi John, Petaling Jaya tidak disifatkan sebagai kubu PKR meskipun memenangi majoriti lebih 50,000 pada PRU14, kerana kejayaan itu dipercayai disumbang oleh status Maria sebagai aktivis yang membayangi identitinya sebagai ahli PKR.
"Berdasarkan tinjauan ketika berkempen, sentimen agak bagus," katanya kepada MalaysiaNow.
"Ada yang memberi sokongan malah suka apabila saya nyatakan bahawa saya tidak mewakili mana-mana parti."
Menurut John yang mempunyai ijazah doktor falsafah (PhD) dari George Washington University di Amerika Syarikat (AS) keputusannya untuk tinggalkan Amanah pada Disember 2021 selepas dia menganggap parti itu kurang bersuara dalam PH.
"Jika nak minta Amanah supaya calonkan saya bertanding di Petaling Jaya, sudah tentu tak boleh kerana pendirian PH ialah ini adalah kerusi PKR.
"Mana boleh begitu. Jika Parlimen sudah bubar maka ini adalah kerusi rakyat Malaysia, maka sesiapa sahaja boleh bertanding," katanya John yang sudah menetap di Petaling Jaya sejak 1985.
Selain itu, John berkata, sekiranya dipilih sebagai wakil rakyat, antara fokus utama yang ingin diperjuangkan melibatkan isu integriti, yang mana ini telah menjadi antara nadi gerakan pertubuhan bukan kerajaan (NGO) yang disertai sejak 17 tahun lalu.


Tempoh pengasingan Covid-19 dikurangkan 7 kepada 5 hari

Tempoh pengasingan kes disahkan Covid-19 dipendekkan daripada tujuh kepada lima hari mulai 5 Julai ini, kata Menteri Kesihatan Dr Zaliha Mustafa.
Beliau dalam kenyataan semalam berkata ini kerana berdasarkan kajian mendapati infektiviti kes Covid-19 tinggi pada lima hari pertama.
Zaliha juga berkata pesakit Covid-19 yang dahulunya diwajibkan memakai pelitup muka dalam kenderaan awam dan fasiliti kesihatan kini hanya dikehendaki (bukan wajib) memakai pelitup muka ketika berada di kedua-dua lokasi berkenaan.
Zaliha bagaimanapun berkata pemakaian pelitup muka amat digalakkan bagi individu berisiko tinggi seperti warga emas, individu dengan penyakit kronik, individu dengan imuniti rendah atau ibu mengandung terutama ketika berada di tempat sesak dan kawasan pengudaraan kurang baik.
Katanya individu bergejala respirator juga amat digalakkan memakai pelitup muka  ketika berada dalam perkhidmatan pengangkutan awam seperti bas, kereta api, kapal terbang, teksi termasuk perkhidmatan e-hailing, bas/van pekerja dan bas/van sekolah bagi mengelakkan jangkitan kepada orang lain.
Sementara itu, Zaliha berkata status Kawasan Tempatan Jangkitan di Malaysia yang akan tamat esok, dilanjutkan untuk tempoh enam bulan lagi hingga 31 Disember 2023 walaupun penilaian situasi semasa Covid-19 berada pada tahap tidak membimbangkan dan perkhidmatan kesihatan tidak terbeban.
Beliau menjelaskan pelanjutan pengisytiharan itu masih diperlukan memandangkan terdapat risiko kemunculan varian dan subvarian baharu virus SARS-CoV-2 di negara ini.
"Selain itu, perhimpunan ramai yang dijangka berlaku semasa sambutan Hari Raya Aidiladha dan juga Pilihan Raya Negeri, berkemungkinan berisiko menyumbang kepada peningkatan kes dan membebankan sistem perkhidmatan kesihatan kerajaan jika langkah kawalan dan pencegahan tidak dilaksanakan sepenuhnya,” katanya.
Dr Zaliha juga memaklumkan bilangan kes baharu Covid-19 telah menunjukkan penurunan sebanyak 53.5% (5,801 kes kepada 2,698 kes) dan kes kematian 35.3% (17 kes kepada 11 kes) sejak lima minggu kebelakangan ini iaitu bermula Minggu Epidemiologi (ME) 21/2023 hingga ME 25/2023.
"Dari segi kapasiti hospital pula, jumlah kemasukan pesakit Covid-19 ke hospital awam dan pengisian katil fasiliti menurun manakala peratus pengisian katil Unit Rawatan Rapi (ICU) kekal stabil pada enam peratus pada ME 25/2023 berbanding ME 24/2023," katanya.


Amaran ribut petir di 10 negeri

Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang yang dijangka berlaku di 10 negeri hari ini.
MetMalaysia dalam kenyataan yang dikeluarkan pada 2.20 petang tadi memaklumkan negeri yang terlibat ialah Kedah meliputi Padang Terap, Sik, Baling, Kulim dan Bandar Baharu; Pulau Pinang; Perak (Kerian, Larut, Matang dan Selama, Hulu Perak, Kuala Kangsar, Kinta, Kampar dan Batang Padang); Kelantan (Jeli, Kuala Krai dan Gua Musang) serta Terengganu (Besut, Hulu Terengganu, Marang, Dungun dan Kemaman).
Selain itu, Pahang (Tanah Tinggi Cameron, Lipis, Raub, Jerantut, Bentong, Temerloh dan Kuantan); Negeri Sembilan (Seremban, Port Dickson, Kuala Pilah dan Rembau) dan Johor (Batu Pahat, Kluang, Mersing, Pontian, Kulai, Kota Tinggi dan Johor Bahru).
Di Sarawak pula meliputi Betong (Saratok dan Kabong), Sarikei, Sibu (Sibu dan Selangau), Mukah, Kapit (Belaga), Bintulu, Miri (Telang Usan dan Marudi) dan Limbang, serta Tawau, Sandakan (Tongod, Kinabatangan dan Sandakan) dan Kudat (Pitas dan Kudat) di Sabah.
Kenyataan itu memaklumkan keadaan cuaca itu berlarutan sehingga 7 malam ini.


Najib upah ramai pihak untuk kembali jadi PM, kata Kit Siang

Veteran DAP Lim Kit Siang hari ini mendakwa Najib Razak mempunyai dana pilihan raya terbesar dalam negara dan mengupah ramai pihak dengan kepakaran tertentu bagi membantu beliau kembali menjadi perdana menteri selepas Pilihan Raya Umum (PRU) ke-15.Lim yang merupakan ahli Parlimen Iskandar Puteri turut berkata usaha Najib untuk kembali mentadbir Malaysia akan memadamkan kemungkinan negara menjadi bertaraf dunia menjelang 2057.“Kembalinya Najib sebagai perdana menteri ke-10 dalam PRU15 akan menimbulkan konflik terhadap semua idea penetapan semula dasar dan institusi negara,” kata Lim dalam sebuah kenyataan hari ini.Lim turut membandingkan Najib dengan adik lelakinya, Nazir Razak yang sebelum ini dilihat mengkritik abangnya sendiri berhubung skandal 1MDB dan turut memulakan inisiatif “Better Malaysia Assembly” dengan tujuan untuk menetapkan semula polisi dan institusi negara.“Sungguh berbeza – adik meminta penetapan semula dasar dan institusi negara dan abangnya pula bermimpi untuk kembali sebagai perdana menteri Malaysia ke-10.“Tidak dinafikan, Najib sudah pasti mempunyai dana pilihan raya terbesar di negara ini dan mengupah ramai orang dengan kepakaran tertentu untuk membantu beliau,” katanya.Semalam, Nazir dan 54 tokoh dalam pelbagai bidang mencadangkan kerajaan mewujudkan platform “Better Malaysia Assembly” sebuah inisiatif yang bertujuan melaksanakan reformasi dalam pentadbiran negara.Mereka menyerahkan surat kepada Yang di-Pertuan Agong Sultan Abdullah Sultan Ahmad Shah yang menyatakan platform tersebut adalah langkah pertama dalam usaha “membina semula” negara.Dalam pada itu, Lim berkata Malaysia tewas kepada Taiwan, Korea Selatan, Singapura dan Vietnam dalam mewujudkan taddir urus yang baik terutama dalam perang menentang rasuah, mengingatkan kedudukan negara mungkin akan dipintas oleh Indonesia.“Malaysia mesti menetapkan semula dasar pembinaan negara jika kita mahu menghentikan proses di mana satu demi satu negara mengatasi kita,” katanya.Sejak ditumbangkan daripada kuasa dan berdepan puluhan pertuduhan rasuah, Najib menjenamakan semula dirinya sebagai jaguh rakyat biasa menggunakan slogan “Bossku” yang digunakan secara meluas di platform media sosial.Beberapa serbuan susulan kejatuhannya, pihak berkuasa menyita senarai panjang barangan mewah termasuk barangan kemas, jam tangan, beg tangan mewah yang bernilai ratusan juta ringgit di mana penyiasat mempercayai ia berkait dengan skandal 1MDB.Tahun lalu, Mahkamah Tinggi memutuskan hukuman penjara 12 tahun dan denda RM210 juta selepas mendapati beliau bersalah bagi tujuh pertuduhan jenayah pecah amanah, pengubahan wang dan salah guna kuasa melibatkan RM42 juta dana SRC International yang berkait 1MDB.Keputusan rayuan Najib bagi sabitan kes tersebut ditetapkan pada 8 Disember depan.


Kes harian turun ke paras 6,000 jangkitan, 12 lagi korban

6,069 kes baru Covid-19 direkodkan hari ini menjadikan jumlah keseluruhan sebanyak 4,402,234 kes.Sebanyak 10,619 pesakit turut dilaporkan sembuh, menjadikan jumlah keseluruhan kes sembuh sebanyak 4,274,746.Ketika ini 92,039 kes aktif direkodkan, dengan 89,698 atau 97.5% daripadanya sedang menjalani kuarantin kendiri.Dalam pada itu, 256 (0.3%) kes kini berada di pusat kuarantin sementara 1,988 (2.4%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 97 kes dan 64 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 51.5% dengan kes Covid-19 merangkumi 12.8%.12 korban akibat wabak itu turut dilaporkan, termasuk satu kes kematian sebelum tiba ke hospital.Setakat ini, kes keseluruhan kematian adalah sebanyak 35,449 orang.


Jangan samakan MoU Anwar dengan Ismail, ahli Parlimen PN selar Fahmi

Ahli Parlimen Padang Serai dari Bersatu Azman Nasrudin hari ini membidas Fahmi Fadzil, menolak kenyataannya yang menyamakan perjanjian persefahaman (MoU) parti-parti kerajaan dengan yang dibuat bekas perdana menteri Ismail Sabri Yaakob dan Pakatan Harapan (PH), menyifatkannya sebagai propaganda “tidak berasas” dan terdesak menteri komunikasi dan digital itu.
Azman berkata kenyataan tersebut satu tindakan politik murahan yang palsu bagi mengelirukan rakyat di samping menyifatkan persamaan tersebut sebagai “tidak rasional”.
“Pertamanya, dalam perjanjian Ismail Sabri-PH tidak wujud peruntukan yang memaksa ahli Parlimen untuk menyokong PM atau usul-usul lain berkaitan keabsahan kerajaan, seperti yang terdapat dalam MoU haram tersebut.
“Jika gagal menyokong, ahli Parlimen parti kerajaan akan hilang kerusi parlimen menurut Klausa 4 MoU tersebut.
“Tidak ada apa-apa peruntukkan seperti Klausa  4 dalam perjanjian Ismail Sabri-PH, langsung tidak ada paksaan seperti itu,” katanya dalam satu kenyataan hari ini.
Dalam pada itu Azman berkata Perikatan Nasional (PN) tidak pernah mempertikaikan hak parti kerajaan untuk melakukan sebarang MoU.
Bagaimanapun, bantahan dan penolakan yang dibuat adalah berhubung “percubaan untuk membawa pemerintahan diktator” dengan memaksa ahli Parlimen untuk menyokong semua usul kerajaan di Dewan Rakyat.
Pada 16 Disember, Anwar mengetuai pemimpin PH, Barisan Nasional (BN), Gabungan Parti Sarawak, Gabungan Rakyat Sabah (GRS) dan Warisan menandatangani MoU yang dimeterai bagi memastikan kerajaan campurannya kekal berkuasa, di mana ia turut memasukkan klausa kontroversi mengatakan mana-mana ahli Parlimen daripada parti yang tidak menyokong usul kerajaan akan dianggap hilang kelayakan dan kerusi mereka akan dikosongkan bagi memberi laluan pilihan raya kecil diadakan.
MoU yang dimeterai menjelang usul undi percaya terhadap Anwar yang dibentangkan semalam, turut menyatakan setiap parti bertanggungjawab untuk mengambil tindakan terhadap ahli Parlimen mereka yang mengundi bercanggah dengan keputusan parti.
MoU tersebut mencetuskan pertikaian dari pelbagai pihak termasuk Majlis Peguam Malaysia yang mengatakan ia “secara jelas bercanggah” dengan akta anti lompat parti yang digubal dalam Perlembagaan negara.
“Memandangkan MoU ketika ini terdiri daripada parti-parti politik yang tidak mempunyai sebuah gabungan berdaftar yang kukuh, maka MoU itu gagal mencapai perjanjian gabungan rasmi secara sepenuhnya bagi meneliti pelan lima tahun dasar bersama.”
Dalam pada itu, Azman mempersoalkan retorik PH mengenai demokrasi apabila wujud unsur paksaan dan ugutan ke atas ahli-ahli Dewan Rakyat dengan menggunakan akta tersebut bagi menjustifikasi MoU tersebut.
“Di mana demokrasi negara apabila ada paksaan dan ugutan ke atas ahli-ahli Dewan Rakyat?
“Fasal 49A Perlembagaan yang sering dipetik oleh PH untuk memutihkan MoU haram mereka, hanya berkaitan lompat parti. Ia bukan memaksa ahli parlimen menyokong kerajaan atau mana-mana usul,” katanya, memetik Perkara 49A yang jelas menyebut seseorang ahli Parlimen akan kekal sebagai ahli Dewan Rakyat sekiranya beliau dipecat daripada partinya.


Ruang solat tidak boleh dijadikan PPV Covid-19, kata timbalan menteri

Ruang solat di dalam masjid tidak boleh dijadikan sebagai tempat suntikan vaksin Covid-19, kata Timbalan Menteri Sains, Teknologi dan Inovasi Ahmad Amzad Hashim.Beliau berkata, pembukaan pusat pemberian vaksin (PPV) di mana-mana masjid, mesti mengikut prosedur operasi standard (SOP) yang telah ditetapkan Badan Bertindak Imunisasi Covid-19 (CITF) Kebangsaan.“Antara SOP yang ditetapkan ialah tidak boleh menjadikan ruangan solat di dalam masjid sebagai tempat suntikan. PPV masjid hanya boleh dibuka sekiranya kemudahan di masjid tersebut bersesuaian. Gunakan kemudahan yang ada seperti bilik kuliah, perpustakaan dan klinik masjid.“Jika masjid yang mahu digunakan tidak mempunyai kelengkapan yang sesuai, ia sepatutnya tidak boleh dibenarkan beroperasi,” katanya dalam kenyataan hari ini.Ahmad Amzad yang juga Ahli Parlimen Kuala Terengganu berkata, masalah PPV masjid berbangkit setelah ada negeri yang telah memulakan program ‘outreach’ di masjid, tanpa merujuk SOP yang ditetapkan CITF.“Lalu tersebar gambar ruang solat digunakan untuk tempat suntikan. Malah ada masjid yang gunakan ia sebagai ruang menunggu, dengan disusun kerusi.“Sebaik menerima maklumat ini, saya telah menghubungi Exco Kesihatan negeri berkenaan, memaklumkan supaya diambil langkah pembaikan untuk mengelakkan gambaran negatif, yang merosakkan usaha murni ini,” katanya.Katanya, beliau sendiri telah turun padang memberikan teguran dan pegawai kesihatan memberi alasan, penggunaan ruang solat itu disebabkan tidak ada ruang lain yang sesuai dan lapang, untuk dijadikan tempat suntikan di masjid berkenaan.“Saya maklumkan alasan itu tidak boleh diterima. Kita bukan minta setiap masjid buka (dan djadikan) PPV. Kita ada lebih banyak lagi jenis PPV lain yang boleh dibuka seperti dewan orang ramai, balai raya dan klinik kesihatan,” katanya yang telah mengarahkan supaya kesilapan yang sama tidak berulang lagi pada masa akan datang.


Penyokong Imran Khan adakan protes di seluruh Pakistan

Penyokong bekas Perdana Menteri Imran Khan mengadakan protes besar-besaran di seluruh Pakistan pada Ahad selepas pemimpin itu disingkirkan menerusi usul undi tidak percaya di Parlimen pada Sabtu.Protes meletus di beberapa bandar utama termasuk Islamabad, Lahore, Karachi, Peshawar, Faisalabad, Quetta dan Rawalpindi.“Tidak pernah terjadi dalam sejarah negara, sejumlah besar rakyat berhimpun secara spontan di seluruh negara,” ciap Imran di Twitter.Imran mengucapkan terima kasih kepada rakyat Pakistan atas “sokongan yang diberikan tanda bantahan kepada perubahan tampuk pemerintahan yang disokong pihak asing”.Orang ramai termasuk belia, wanita dan seluruh keluarga berhimpun sambil memegang sepanduk menyokong kepimpinan Imran dan melaungkan slogan anti kuasa asing.Protes besar-besaran menunjukkan keupayaan Parti Tehreek-e-Insaf (PTI) untuk menggerakkan sokongannya secepat mungkin.“PTI mempunyai jumlah penyokong yang ramai di hampir setiap bandar Pakistan. Populariti Imran semakin melonjak,” menurut wartawan, Amir Zia.Pergerakan Demokratik Pakistan (PDM) memperoleh 174 undi ketika usul tidak percaya dibentangkan di Parlimen yang dianggotai 342 ahli Parlimen, sekali gus menggulingkan kerajaan diketuai Imran yang berusia 44 bulan.Presiden Liga Muslim Pakistan-Nawaz (PML-N) Shehbaz Sharif, adik bekas Perdana Menteri Nawaz Sharif, dicalonkan menggantikan Imran.Sementara itu, PTI mencalonkan bekas menteri luar Shah Mahmood Qureshi untuk mencabar Shehbaz bagi jawatan perdana menteri baru.


Kes harian Covid-19 menurun ke paras lepasi 4,000

Malaysia merekodkan kes baru sebanyak 4,087 kes menjadikan kes keseluruhan Covid-19 meningkat sebanyak 2,627,903 kes.4,984 pesakit juga direkodkan sembuh, menjadikan jumlah keseluruhan pesakit sembuh sebanyak 2,532,036.Dalam pada itu, kes yang memerlukan rawatan di unit rawatan rapi (ICU) adalah sebanyak 507 kes di mana 401 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 272 kes di mana 175 adalah kes Covid-19.Dari 4,087 kes harian yang dilaporkan pada hari ini, 72 kes (1.8%) adalah daripada Kategori Tiga, Empat, dan Lima, dan 4,015 kes (98.2%) lagi adalah terdiri daripada Kategori Satu dan Dua.


PM sokong langkah buka IP farmaseutikal, hasilkan ubatan penting

Asia harus menerajui langkah membuka perlindungan paten bagi menghasilkan versi generik ubat-ubatan penting yang lebih murah untuk menyelamatkan nyawa, khususnya bagi penyakit kritikal dari Covid-19 hingga HIV/Aids, kata Perdana Menteri Muhyiddin Yassin.Beliau yang menyambut baik kenyataan Presiden Amerika Syarikat Joe Biden yang menyatakan hasrat menyokong usaha mengetepikan sementara perlindungan harta intelek (IP) bagi vaksin Covid-19 berkata, langkah itu seharusnya membuka laluan ke arah transformasi penuh sistem paten farmaseutikal.“Menghentikan ia buat sementara tidak memadai. Kewajipan kita adalah untuk mengetepikan ia secara keseluruhan,” katanya dalam ucapan yang disampaikan menerusi rakaman video di persidangan Nikkei’s Future of Asia di Tokyo, hari ini.Muhyiddin berkata berdasarkan kepada Artikel 25(1) Universal Declaration of Human Rights, Pertubuhan Bangsa-bangsa Bersatu (PBB), sudah tiba masanya bagi inovasi-inovasi ini termasuk ubat-ubatan, vaksin dan peralatan perubatan dibawa keluar dari ruang lingkup hak paten individu, dan sebagai gantinya hak milik harta global seharusnya diwujudkan.Bagi membolehkan Asia mencegah dan melawan pandemik dengan lebih efektif, beliau berkata ia perlu beralih daripada pendekatan nasionalisme semata-mata, kepada perkhidmatan kesihatan untuk pelaburan dalam kesihatan sebagai kebaikan awam global.“Dengan menguruskan infrastruktur kesihatan sebagai kebaikan awam global, ia bermakna Asia secara keseluruhannya, menguruskan kesihatan dengan cara bagaimana banyak negara secara sendiri menguruskan isu pendidikan, keselamatan dan alam sekeliling mereka. Hakikatnya ia sebagai bahagian kritikal persamaan global yang disokong oleh pelaburan kolektif demi kepentingan semua,” katanya.Perdana menteri menegaskan bahawa jangkitan Covid-19 harus ditangani secepat mungkin untuk mencegah varian mutasi yang menjadikan vaksin semasa menjadi tidak lagi berkesan, namun beliau sedar dengan kewujudan rintangan ciptaan manusia untuk mencapai usaha ini.“Contohnya 27 negara kaya mempunyai 35.5% vaksin ini, walaupun ia hanya meliputi 10.5% daripada penduduk dunia. Negara-negara ini mempunyai dos vaksin yang cukup untuk mengimunkan penduduk melebihi jumlah penduduknya,” kata Muhyiddin.Bukan itu sahaja, Muhyiddin berkata 20% atau 252 juta daripada 1.23 bilion dos yang diberikan kepada orang ramai di 174 negara setakat ini, adalah di Amerika Syarikat sahaja.Dari segi pengeluaran pula, beliau berkata China dan India mengeskport masing-masing kira-kira 200 juta dan 66 juta dos vaksin, sekitar 48% dan 34% daripada jumlah pengeluaran masing-masing.“Sebagai perbandingan Amerika Syarikat dan United Kingdom hanya mengeksport tiga juta dan sejuta dos vaksin mereka masing-masing, atau hanya sekadar 1.1% dan 4% jumlah pengeluaran keseluruhan masing-masing” katanya.


Gempa bumi kedua landa Sumatera

Gempa bumi lemah berukuran 4.9 pada skala Richter melanda utara Sumatera pada 12.02 tengah hari tadi, susulan gempa bumi kuat di wilayah sama pagi tadi.Menurut kenyataan Jabatan Meteorologi Malaysia (MetMalaysia), gempa dengan kedalaman 10 kilometer (km) itu berlaku pada jarak 87 km barat laut dari Payakumbuh, Indonesia dan 324 km barat daya dari Port Dickson, Negeri Sembilan. “Berdasarkan penilaian, gegaran dirasai di Lembah Klang,” menurut kenyataan itu. Sementara itu, dalam kenyataan berasingan, MetMalaysia memaklumkan gempa susulan daripada gempa bumi berukuran 6.1 pada skala Richter pada 9.39 pagi tadi dijangka tidak akan memberikan ancaman tsunami terhadap Malaysia. MetMalaysia bagaimanapun menasihati orang ramai untuk mencari tempat perlindungan dan keluar dari bangunan apabila merasai gegaran. “Selain itu perlulah sentiasa peka dengan maklumat gempa bumi dan amaran tsunami yang dikeluarkan oleh MetMalaysia,” menurut kenyataan itu.Orang ramai boleh mendapatkan maklumat gempa atau tsunami terkini melalui laman sesawang MetMalaysia iaitu www.met.gov.my, aplikasi mobil myCuaca, media sosial rasmi MetMalaysia serta menerusi talian 1-300-22-1638.


Lagi ahli Parlimen kerajaan dilantik terajui GLC

Syed Ibrahim Syed Noh dari PKR dinamakan sebagai pengerusi bukan eksekutif Perbadanan Ekonomi Digital Malaysia (MDEC), lantikan politik terbaru untuk mengetuai agensi dan syarikat berkaitan kerajaan (GLC).
MDEC ialah GLC yang terletak di bawah Kementerian Komunikasi dan Digital yang diketuai oleh Fahmi Fadzil dari PKR.
Kenyataan daripada MDEC berkata pelantikan ahli Parlimen Ledang itu berkuat kuasa pada 1 April.
MDEC juga berkata Syed Ibrahim mempunyai "pengalaman luas dalam bidang telekomunikasi", bekerja di Telekom Malaysia selama 25 tahun.
“Beliau juga mempunyai pengalaman termasuk dalam bidang pengurusan perhubungan pelanggan, pengurusan projek, pemasaran dan jualan perdagangan, segmentasi dan analisis serta pengurusan teknologi maklumat dan sistem. Jawatan terakhir beliau ialah Penolong Pengurus Besar,” menurut kenyataan yang dikeluarkan Bahagian Hal Ehwal Korporat MDEC.
Kerajaan yang dipimpin Perdana Menteri Anwar Ibrahim dikritik sejak akhir-akhir ini berhubung beberapa siri lantikan politik di agensi kerajaan dan GLC.
Ini termasuk pelantikan dua ahli politik Umno untuk mengetuai badan kerajaan yang bertanggungjawab dalam pembangunan ekonomi Bumiputera – Asyraf Wajdi Dusuki dalam Majlis Amanah Rakyat (Mara) dan Ahmad Jazlan Yaakub di Felcra.
Sementara itu, Ahli Parlimen Balik Pulau Bakhtiar Wan Chik dari PKR dinamakan untuk mengetuai cabang pelaburan milik Kementerian Kewangan, MyCreative Ventures Sdn Bhd, dan Husam Musa dari Amanah dilantik sebagai pengerusi Syarikat Perumahan Negara Bhd.
Bulan lepas, Abdullah Sani Abdul Hamid dari PKR dilapor dilantik mengetuai Tekun Nasional, sebuah agensi yang ditugaskan menyediakan kemudahan pembiayaan kepada perniagaan Bumiputera yang diletakkan di bawah Kementerian Pembangunan Usahawan dan Koperasi.
Dilaporkan juga bahawa Ahli Parlimen PH Sany Hamzan dinamakan sebagai timbalan Abdullah, manakala bekas presiden Upko Bernard Dompok dilantik sebagai pengerusi SME Corp, juga agensi di bawah kementerian yang sama.
Setiausaha Agung DAP Anthony Loke mempertahankan siri lantikan politik itu, dengan mengatakan ia tidak melibatkan GLC yang disenaraikan di Bursa Malaysia.
"Mereka yang dilantik sekarang bukan di syarikat seperti itu, tetapi di badan berkanun, pihak berkuasa dan sebagainya.
“Mereka adalah badan kawal selia dan tidak melibatkan perniagaan dan sebagainya," kata Loke.
Kenyataan Loke itu mendapat respons sinis daripada seorang diplomat veteran pedas baru-baru ini yang mengecam deretan lantikan politik yang melibatkan mereka yang bersekutu dengan Presiden Umno Ahmad Zahid Hamidi.
"Loke dan yang lain mungkin berhempas pulas untuk menghalalkan pelantikan dilakukan Zahid tetapi rakyat tidak begitu mudah tertipu.
“Apa yang mereka lihat hanyalah ahli politik yang berkomplot dan tidak berprinsip yang tidak boleh dipercayai untuk menunaikan janji mereka dan memenuhi cita-cita sendiri," kata bekas Duta Besar Malaysia Dennis Ignatius.
Sementara itu, seorang aktivis masyarakat sivil memberi amaran melantik ahli Parlimen untuk mengetuai mana-mana agensi kerajaan akan menjejaskan tugas hakiki mereka sebagai wakil rakyat untuk memantau eksekutif.
"Dengan pelantikan sedemikian, mereka mungkin menerima wang tambahan, faedah dan kuasa, melebihi elaun ahli Parlimen," kata Aktivis Hak Asasi Manusia Charles Hector.
“Jika amalan yang sama dibuat oleh rejim BN sebelum PRU14 dikekalkan, termasuk lantikan politik ahli Parlimen dan ahli politik, tanpa reformasi sebenar, maka rakyat mungkin terpaksa mencari perubahan di tempat lain,” tambahnya.


Pendakwaan dedah bukti baru, mahkamah AS tangguh kes rasuah 1MDB libat pegawai Goldman

Hakim mahkamah Amerika Syarikat (AS) menangguhkan perbicaraan bekas pegawai Goldman Sachs yang dituduh bersubahat dalam menyelewengkan wang dari 1MDB ditangguhkan ekoran pendedahan beberapa bukti baru oleh pihak pendakwaan.Roger Ng, bekas ketua bank pelaburan Goldman di Malaysia mengaku tidak bersalah atas tuduhan bersubahat dalam aktiviti pengubahan wang haram dan melanggar undang-undang anti-rasuah.Pendakwa raya berkata Ng menerima jutaan dolar dalam bentuk sogokan kerana membantu menyelewengkan dana dari 1MDB.Pendakwa raya juga turut berkata pihaknya mengetahui mengenai bukti baru tersebut pada Selasa bahawa satu bahagian Jabatan Kehakiman (DoJ) AS tidak berkongsi dengan mereka atau Ng kira-kira 15,500 dokumen berkaitan Tim Leissner, bekas bos Ng.“Kerajaan secara jelas, pada ketika ini tidak memenuhi kewajipannya,” kata Marc Agnifilo yang mewakili Ng dalam kamar mahkamah persekutuan di Brooklyn yang dipengerusikan hakim Margo Brodie tanpa kehadiran juri.“Bukti datang secara tiba-tiba.”Agnifilo berkata dokumen itu boleh menjadi satu bukti penting bagi pihak pembelaan.Dalam pada itu, Brodie menyifatkan pendedahan bukti yang lewat di mahkamah itu sebagai “menyusahkan”, sambil menegaskan beliau sudah meminta pendakwa raya untuk memastikan semua pendedahan bukti difailkan secara rapi sebelum ini.Leissner, yang mengaku bersalah atas tuduhan serupa pada 2018, memberi keterangan terhadap Ng, 49, sebagai saksi utama kerajaan.Brodie membenarkan pendakwa raya menyelesaikan soal siasat Leissner, kemudian menghentikan perbicaraan bagi memberikan masa untuk Agnifilo menyemak dokumen-dokumen baru tersebut..“Saya akan memberi anda seberapa banyak masa yang anda perlukan,” kata Brodie namun mengatakan bahawa perbicaraan itu tidak boleh ditangguhkan buat masa yang lama.Agnifilo berhujah bahawa AS$35 juta yang diterima Ng dan didakwa kerajaan sebagai wang yang diperolehi secara haram, sebenarnya adalah hasil daripada usaha perniagaan antara isteri Ng dan bekas isteri Leissner.Penolong Peguam AS Alixandra Smith yang dari pihak pendakwaan berkata pendedahan bukti yang lewat itu adalah “kesilapan yang tidak boleh dimaafkan” sekali gus tidak membantah perbicaraan ditangguhkan buat sementara waktu.Perbicaraan melibatkan Goldman itu berpunca daripada salah satu skandal kewangan terbesar dalam sejarah.Antara 2009 dan 2014, Goldman mengaut kira-kira AS$600 juta dalam bentuk yuran kerana membantu 1MDB menjual bon bernilai AS$6.5 bilion, bagaimanapun kira-kira AS$4.5 bilion daripada jumlah itu telah diselewengkan.Bagi tujuan itu, pendakwa raya turut berkata pegawai Goldman turut merasuah pegawai kerajaan bagi mendapatkan peluang perniagaan bagi bank tersebut.Goldman pada 2020 membayar denda hampir AS$3 bilion dan mengatur supaya cawangannya di Malaysia mengaku bersalah di mahkamah AS.


Indonesia beku sementara penghantaran tenaga kerja ke Malaysia

Kerajaan Indonesia mengumumkan pada Rabu bahawa ia akan menghentikan secara sementara penghantaran rakyatnya untuk bekerja di Malaysia, mengatakan wujud pelanggaran dalam perjanjian yang telah ditandatangani antara kedua-dua negara.
Pembekuan penghantaran pekerja dari Indonesia termasuk ribuan dalam sektor perladangan menjadi satu tamparan kepada Malaysia yang merupakan pengeluar dan pembekal minyak sawit kedua terbesar di dunia, menjadikan negara menghadapi kekurangan kira-kira 1.2 juta pekerja di mana ia boleh menjejaskan pemulihan ekonomi negara.
Duta Indonesia ke Malaysia Hermono, memberitahu Reuters pembekuan itu dikenakan selepas pihak berkuasa imigresen Malaysia masih meneruskan penggunaan sistem pengambilan pekerja dalam talian bagi tenaga kerja domestik yang dikaitkan dengan dakwaan pemerdagangan manusia dan buruh paksa.
Operasi sistem yang diteruskan itu dianggap melanggar syarat perjanjian yang ditandatangani antara Malaysia dan Indonesia pada April, di mana ia dimeterai bagi tujuan melindungi tenaga kerja domestik dari Indonesia, kata Hermono.
Dalam pada itu, Menteri Sumber Manusia S Saravanan mengesahkan telah menerima surat daripada pihak berkuasa Indonesia memaklumkan pembekuan sementara penghantaran tenaga kerja ke Malaysia.
Beliau memberitahu Reuters bahawa perbincangan akan dibuat dengan Kementerian Dalam Negeri, yang bertanggungjawab menyelia jabatan imigresen.
Menurut Hermono, syarikat Malaysia memohon sejumlah 20,000 tenaga kerja dari Indonesia, di mana separuh daripadanya adalah adalah bagi menampung kelompongan tenaga kerja di sektor perladangan dan pembuatan di Malaysia.
Malaysia bergantung dengan pekerja asing dari Indonesia, Bangladesh dan Nepal untuk mengisi keperluan di kilang dan ladang, sektor yang bukan menjadi pilihan pekerjaan penduduk tempatan.
Terdapat kebimbangan dalam beberapa tahun kebelakangan ini mengenai layanan yang diterima pekerja asing di Malaysia, di mana sejak dua tahun lalu tujuh syarikat Malaysia dikenakan larangan import oleh Amerika Syarikat berikutan dakwaan wujud amalan  "buruh paksa".


Gergasi media Jerman beri amaran AI mampu gantikan kewartawanan

Gergasi media Jerman Axel Springer memberi amaran pada Selasa yang wartawan berisiko ketinggalan jauh oleh kecerdasan buatan (AI).
"Kecerdasan buatan ada potensi untuk menjadikan kewartawanan bebas lebih baik berbanding sebelumnya, atau menggantikannya terus," kata Ketua Pegawai Eksekutif Axel Springer Mathias Doepfner dalam surat kepada pekerja yang dilihat AFP.
Komputer yang menggunakan AI tidak lama lagi akan menjadi lebih bagus dalam "pengumpulan maklumat" berbanding wartawan manusia, menurut ramalan Doepfner.
Beliau berkata media mesti memberi tumpuan kepada penjanaan berita eksklusif atau ulasan dan ciri asal jika mereka mahu terus kekal.
Kewartawanan penyiasatan, ciri dipacu personaliti dan liputan hiburan menjadi "semakin penting" untuk perniagaan media, kata Doepfner.
Malah beliau juga meramalkan yang "motif sebenar" di sebalik sesuatu kejadian akan kekal dikuasai wartawan manusia, katanya.
Perisian berkuasa AI seperti ChatGPT yang disokong Microsoft menjanjikan "revolusi" dalam maklumat, katanya.
Program ini menarik perhatian dunia dengan keupayaannya untuk menjana teks yang direka dengan baik seperti esei atau puisi dalam beberapa saat sahaja menggunakan teknologi AI yang dikenali sebagai model bahasa besar atau LLM.
Matlamat Axel Springer adalah untuk menjadi "digital sahaja", kata Doepfner, sambil menambah bahawa peralihan itu akan "mengambil masa beberapa tahun lagi".
Sekitar 85% daripada hasil kumpulan dan 95% daripada keuntungannya datang daripada aktiviti digitalnya, katanya.
Oleh itu, Axel Springer akan "membina dan mengurangkan pekerjaan pada masa yang sama", kata Doepfner, yang kumpulannya menggaji kira-kira 18,000 orang di seluruh dunia.
"Pengurangan yang ketara" akan dilihat dalam bidang seperti pengeluaran dan pembacaan pruf di kumpulan itu, yang tajuknya termasuk Bild harian terlaris Jerman.
Sejak beberapa tahun kebelakangan ini, Axel Springer sudah berkembang di peringkat antarabangsa, dengan pemerolehan laman berita Business Insider dan Politico yang berpangkalan di Amerika Syarikat.


Pejabat PM beri maklum balas selepas PAS bantah persembahan ‘Thai Hot Guy’

Pejabat Perdana Menteri (PMO) berkata kelab malam di Kuala Lumpur yang akan menganjurkan pertunjukan “Thai Hot Guy” sempena pembukaannya tidak mempunyai lesen hiburan dan tiada permohonan dikemukakan untuk menjalankan aktiviti hiburan.
Setiausaha politik perdana menteri, Azman Abidin dalam satu kenyataan berkata, laporan sudah diterima mengenai acara yang dijadualkan pada 6 petang, 30 Mac anjuran Privacy Club Tun Razak di Jalan Tun Razak.
Beliau berkata, siasatan awal Dewan Bandaraya Kuala Lumpur (DBKL) mendapati premis itu dilesenkan sebagai restoran kepada syarikat Beijing 9 Sdn Bhd.
“Walau bagaimanapun lesen restoran syarikat terbabit telah tamat pada 4 Februari 2021 yang lalu.
“Premis itu juga tidak mempunyai lesen hiburan dan juga tiada sebarang permohonan lesen hiburan atau permohonan untuk menjalankan aktiviti hiburan,” tambahnya.
Acara itu, yang menampilkan persembahan "lelaki sasa dari Thailand yang berpakaian dalam wanita”, sebelum ini dikecam PAS yang menyifatkannya sebagai "tidak sensitif", "tidak bermoral" dan "menjijikkan".
Parti Islam itu juga mempersoalkan penggunaan nama bekas perdana menteri pada kelab malam itu, menganggapnya sebagai satu penghinaan.
Azman berkata DBKL juga dalam proses semakan untuk mengambil tindakan penguatkuasaan sekiranya terdapat sebarang pelanggaran peraturan dan syarat-syarat oleh penganjur.


Kehidupan bersama virus Covid-19: Satu penerimaan

Suka atau tidak, kita perlu menerima hakikat bahawa kita perlu menjalani hidup ini bersama-sama virus Covid-19. Tanpa kita sedari, perkataan pandemik sudah tidak lagi menimbulkan perasaan gerun di kalangan masyarakat. Kebanyakan mereka mengakui perkataan pandemik sudah menjadi sebahagian daripada kehidupan masa kini.Namun, apakah yang akan berlaku apabila virus Covid-19 ini menjadi satu situasi yang biasa?Pengarah Institut Penyelidikan, Pembangunan dan Inovasi (IRDI) IMU, Dr Lokman Hakim Sulaiman membincangkan bagaimana kita boleh beralih daripada pandemik kepada endemik.Seperti yang diuar-uarkan di media massa, kementerian kesihatan (KKM) mengumumkan Malaysia ketika ini berada di landasan yang betul untuk beralih ke fasa endemik pada penghujung bulan Oktober. Berikutan pengumuman itu, banyak perbincangan mengenainya yang dapat kita ikuti di media-media utama dan dalam talian.“Kita bakal memasuki fasa endemik, tetapi ia tidak bermakna virus Covid-19 akan pupus. Orang ramai perlu difahamkan yang jangkitan tidak akan berhenti begitu sahaja, tetapi ia akan tetap ada bersama-sama kita dan terus menular,” jelas Lokman.Oleh itu, masa depan kita bukan gelap dan suram. Sebenarnya, peralihan pandemik kepada endemik itu merujuk kepada sejumlah besar masyarakat yang semakin imun kepada virus Covid-19, iaitu bekas pesakit Covid-19 yang dijangkiti secara semulajadi lalu sembuh dan mereka yang telah divaksinasi.“Apabila tidak ramai orang dijangkiti, maka jumlah kes akan menurun.“Vaksin akan menjadi alat utama dalam memastikan tahap keimunan orang ramai berada pada tahap yang tinggi. Ketika itu peralihan dari fasa pandemik ke endemik boleh dilaksanakan,” tambah beliau.Data dari seluruh dunia menunjukkan penurunan jumlah kes-kes serius selepas pelaksanaan suntikan vaksin Covid-19. Perkembangan ini dapat mempercepatkan proses kita memasuki fasa endemik, tetapi kadar vaksinasi bukanlah satu-satunya petunjuk keendemikan.PenerimaanUntuk berada dalam fasa endemik, angka jangkitan perlulah berada pada tahap yang boleh diterima atau boleh dikawal.“Ini bermaksud ia tidak lagi menjadi satu isu besar kepada pihak hospital kerana pada fasa endemik, angka jangkitan adalah rendah, tidak ramai yang perlu dimasukkan ke hospital dan jumlah kematian juga rendah,” kata Lokman.Justeru, apa pula yang dimaksudkan dengan tahap boleh diterima?Lokman menjelaskan, ia adalah satu situasi yang kompleks dan dinamik. Banyak faktor boleh mempengaruhi keadaan ini iaitu kekuatan dan jangka masa perlindungan imun masyarakat, kebolehjangkitan virus Covid-19, keupayaan penjagaan kesihatan dalam menguruskan jangkitan dan persediaan intervensi kesihatan awam.“Ia turut mengambil kira sikap orang ramai. Tingkah laku mereka akan menentukan samada jangkitan akan terus menular atau dapat dikawal,” kata Lokman.Setakat ini masih tiada lagi tahap ketetapan universal dalam perkara ini.“Setiap negara ada variasi mereka sendiri. Negara-negara ini juga perlu menganalisis situasi dan menentukan kriteria keendemikan sendiri,” kata beliau.”Tanya diri kita. Pada tahap apa kita akan berasa selesa?”Kita sudah berada di tahap mana?Apakah dengan memasuki fasa endemik itu bermaksud kita sudah sampai ke penghujung jalan dan memenangi peperangan ini?“Tidak sama sekali. Sebagaimana mudahnya kita memasuki fasa endemik, maka semudah itu juga kita boleh kembali ke fasa pandemik. Varian-varian baru boleh melonjakkan balik jumlah kes jangkitan ke kadar yang tinggi.”Beliau memberikan contoh bagaimana varian Delta menyebabkan kes jangkitan Covid-19 kembali meningkat di beberapa buah negara dan pemantauan teliti pihak Pertubuhan Kesihatan Sedunia (WHO) mengenai kemunculan varian-varian baru seperti Lambda dan Mu.Lokman turut menjelaskan bahawa berikutan ketidaksaksamaan akses kepada vaksin Covid-19 di seluruh dunia, sebahagian besar populasi dunia masih mudah terdedah kepada jangkitan virus tersebut.“Kemunculan varian-varian yang sangat mudah berjangkit ini boleh mencetuskan epidemik baharu yang boleh melarat menjadi pandemik secara global,” jelas beliau memberi amaran.Daripada wabak kepada endemikLokman memberikan gambaran yang lebih jelas mengenai perkara ini. Jelas beliau, kita perlu memahami bagaimana satu-satu penyakit itu bermula sebagai wabak, lalu menjadi epidemik, seterusnya pandemik dan kemudiannya diisytiharkan sebagai endemik.Wabak adalah apabila berlakunya peningkatan mendadak jumlah kes di dalam kawasan yang terhad, baik dalam kawasan di mana adanya kes yang pernah dilaporkan atau di kawasan yang baru.“Misalnya, jumlah kes denggi yang tinggi daripada biasa dalam bulan-bulan tertentu dalam setahun. Ini disebut sebagai wabak denggi,” terang Lokman.Apabila wabak itu merebak dan membabitkan kawasan yang lebih luas dan besar dengan angka kes yang lebih tinggi, maka epidemik telah berlaku.“Epidemik denggi pernah berlaku di Malaysia pada 2014 di mana jumlah kes meningkat dengan begitu tinggi iaitu hampir 110,000 kes berbanding tidak lebih 50,000 kes yang direkodkan dalam tiga dekad sebelumnya.”Lokman menjelaskan bahawa istilah-istilah wabak, epidemik, pandemik dan endemik bukan diguna pakai untuk penyakit berjangkit sahaja, tetapi untuk keadaan kesihatan yang lain juga.Seperti yang kita ketahui, pandemik adalah satu keadaan epidemik yang sudah merebak secara global seperti Covid-19. Contoh-contoh lampau adalah Spanish Flu pada tahun 1918 yang meragut lebih 50 juta nyawa.Kira-kira sepuluh tahun lalu, pandemik Influenza H1N1 menjejaskan seluruh dunia dalam waktu yang amat singkat. H1N1 kini diklasifikasi sebagai endemik di banyak negara yang mana kemunculannya agak terkawal.Datuk Lokman memberikan gambaran bagaimana kehidupan dengan Covid-19 sebagai endemik, nanti.“Cuba fikirkan Covid-19 ini seperti denggi dan malaria yang mana kedua-duanya adalah endemik di negara kita. Laporan kes adalah kerap setiap tahun.”Antara sifar Covid-19 dan endemikBeberapa buah negara seperti New Zealand telah mengamalkan strategi sifar Covid-19 dengan harapan untuk menghentikan jangkitannya. Antara strategi yang mereka ambil adalah dengan mengenakan perintah berkurung dan had perjalanan yang ketat bertujuan untuk menghapuskan terus virus tersebut.Namun begitu, kebanyakan negara telah menerima hakikat bahawa intervensi kesihatan sahaja tidak akan dapat menghentikan jangkitan Covid-19.“Pada tahap endemik, kita perlu memberi tumpuan kepada tanggungjawab orang awam untuk membantu mengawal penyakit ini. Orang ramai perlu terus dididik mengenai peri pentingnya penilaian dan pengurusan risiko supaya mereka dapat bertindak dengan berkesan bagi meminimumkan risiko dijangkiti dan menjangkiti orang lain.”Lambat laun sekatan pergerakan akan dihentikan. Oleh itu, penekanan perlu diberikan kepada pendekatan-pendekatan lain seperti pengukuhan sistem penjagaan kesihatan yang mampu menangani ancaman jangkitan yang berterusan.“Walaupun kita sudah memasuki fasa endemik, kita perlu sentiasa beringat-ingat bahawa epidemik ini masih berlaku.”Kita juga perlu melihat kepada statistik kes harian dengan cara baru dan memberi perhatian khusus kepada kes-kes berisiko tinggi berbanding jumlah kes yang dijangkiti.“Seperti yang kita lihat sekarang, angka-angka harian sudah dibahagikan kepada beberapa kategori risiko,”“Berdasarkan statistik tersebut dapatlah kita mengetahui dengan lebih tepat samada sistem penjagaan kesihatan kita terbeban atau tidak.”Meningkatkan imunitiApakah dos penggalak boleh membantu kita untuk kekal berada dalam zon endemik? Lokman menjelaskan, semuanya bergantung kepada keberkesanan vaksin tersebut dan pola jangkitan epidemiologi dalam populasi tertentu, iaitu bagaimana virus itu merebak dan apakah faktor-faktor yang mempengaruhi penyebarannya.“Risiko jangkitan tidak sama di semua kawasan dan negara. Oleh itu, setiap negara perlu menjalankan kajian mengenai pola jangkitan di negara masing-masing dan prestasi vaksin yang mereka gunakan. Kita perlu memahami keadaan kita sendiri dan membuat keputusan samada kita memerlukan dos penggalak, bila dan seberapa kerap.”Timbul persoalan dan kebimbangan dari sudut moral dan etika apabila bercakap mengenai pemberian dos penggalak di ketika ramai lagi yang masih menunggu untuk disuntik vaksin dos pertama.“Banyak negara yang masih belum mencapai liputan vaksinasi yang sewajarnya, sedangkan negara-negara maju sudah mula mengumpulkan vaksin dos penggalak.”Lokman menambah, penghasilan rawatan atau ubat yang berkesan untuk merawat jangkitan Covid-19 adalah sama pentingnya dalam mempertingkatkan keberkesanan pengurusan pandemik ini.“Ubat-ubatan yang berkesan dapat menghapuskan virus ini dan mengurangkan sumber jangkitan kepada orang lain. Rawatan yang berkesan juga mampu mengubah strategi vaksinasi.”Meneruskan kehidupanBerita baik kepada orang ramai adalah kita boleh kembali kepada kehidupan dan rutin yang hampir normal atau norma baru dalam fasa endemik.“Jangkitan masih berlaku dan pastinya tetap ada ketidaktentuan. Langkah-langkah kesihatan awam masih perlu kita teruskan. Pemakaian topeng separa muka, penjarakan fizikal, kawalan khalayak dan pengudaraan yang lebih baik perlu terus dilaksanakan di kawasan-kawasan aktif jangkitan.”Benar, hidup perlu diteruskan dan fasa endemik ini akan membantu kita mengharunginya.“Sehingga kita lebih memahami penyakit ini, maka kita hendaklah terus berjaga-jaga dan tidak leka.”Joey Gan adalah pembaca MalaysiaNow* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Gadis ditinggalkan ibu warga Indonesia terima kerakyatan Malaysia

Air mata gembira mengiringi Rohana Abdullah, yang ditinggalkan ibunya seorang warga Indonesia dan diasuh wanita Malaysia berketurunan Cina, ketika dia melangkah ke atas pentas di kementerian dalam negeri semalam untuk mendapatkan taraf kewarganegaraannya.Sejurus menerima surat keputusan kewarganegaraan daripada Menteri Dalam Negeri Hamzah Zainuddin di pentas, gadis berusia 22 tahun itu kembali semula ke tempat duduknya lalu memeluk erat ibu angkatnya Chee Hoi Lan, 83, sebelum meninggalkan majlis itu.Meskipun usaha untuk menemu bual Rohana gagal, namun Hamzah berkongsi perbualan antara mereka ketika di atas pentas, dan menurutnya Rohana amat terharu dengan penganugerahan itu.“Ketika di pentas, dia (Rohana) menangis kerana sudah lama tunggu keputusan status permohonan kewarganegaraannya.“Dia ucapkan terima kasih kepada kerajaan dan saya katakan kepada beliau yang sebenarnya kita berikan taraf kewarganegaraan kepada individu yang berkelayakan,” kata Hamzah mengenai reaksi Rohana selepas menerima surat keputusan kewarganegaraan itu.Rohana merupakan salah seorang daripada 34 penerima berusia antara lima dan 24 tahun yang menerima taraf kewarganegaraan Malaysia pada majlis yang berlangsung di kementerian dalam negeri.Perkara 15A Perlembagaan Persekutuan memperuntukkan kuasa kepada kerajaan dalam sesuatu hak keadaan khas untuk mendaftarkan seseorang yang berusia kurang daripada 21 tahun didaftarkan sebagai warganegara.Permasalahan Rohana sebelum ini turut mendapat perhatian Perdana Menteri Ismail Sabri Yaakob yang menghubunginya untuk membantu gadis itu dalam urusan dokumentasi status kewarganegaraan beliau.Media sebelum ini melaporkan Rohana ditinggalkan ibunya, seorang warga Indonesia, dan dijaga kira-kira 20 tahun oleh Chee yang juga guru tadika di tempat ibu Rohana bekerja sebagai pekerja pembersihan.


Demonstrasi ala ‘Arab Spring’ pakaian hitam didanai Amerika, dakwa penulis

Demonstrasi ala “Arab Spring” berpakaian hitam yang menuntut supaya Perdana Menteri Muhyiddin Yassin meletakkan jawatan empat hari lalu adalah tajaan Amerika Syarikat (AS), dedah seorang penulis blog yang berpangkalan di Thailand.Dalam sebuah hantaran saluran Youtube The New Atlas, kolumnisnya, Brian Berletics berkata demonstrasi tersebut meniru gerakan “Milk Tea Alliance” yang bermula di Hong Kong, Myanmar dan Thailand.“Ini adalah gerakan Arab Spring versi Asia, jika anda tengok kumpulan-kumpulan utama dalam tunjuk perasaan di Thailand, Myanmar dan Hong Kong, semuanya didukung dan didanai oleh pemerintah AS.“Jelas sekali inilah apa yang berlaku di Malaysia.”Katanya, gerakan yang menuntut Muhyiddin meletakkan jawatan ini adalah berikutan jatuhnya kerajaan Pakatan Harapan (PH) tahun lalu, gabungan pembangkang diketuai Anwar Ibrahim yang didukung AS.Menurut Berletics, sokongan AS terhadap Anwar bukanlah perkara baru, malahan katanya dukungan terbuka itu bermula lebih sedekad yang lalu melalui International Republican Institute (IRI), sebuah badan yang beroperasi sebagai organisasi politik di luar AS dengan kerjasama National Endowment For Democracy (NED).Katanya, Presiden IRI Daniel Twining memang secara terbuka mengakui organisasi itu berada di belakang usaha pembangkang untuk menguasai politik Malaysia.Berletics turut memetik sebuah video forum di mana Twining mengakui usaha mendanai pembangkang dan bagi menyekat kemaraan kuasa Asia, China.“Sejak 2002, kami bekerjasama dengan parti politik di Malaysia untuk kukuhkan sistem politik pelbagai parti,” kata Twining.“Dana yang kami usahakan adalah bersama NED, dengan sumber dari NED itu, selama 15 tahun kami usaha untuk perkuatkan pembangkang.“Ada yang mengatakan tidak berbaloi, tetapi Umno yang memerintah selama 61 tahun tumbang. Pembangkang akhirnya menang.”Pada forum yang sama, Twining turut menyebut hubungan serta permainan jangka panjang IRI di Malaysia.“Ia bukan negara pro-Amerika, dan mungkin tidak akan menjadi sekutu AS yang sebenar-benarnya. Tetapi (apa yang berlaku) akan memberi manfaat kepada kita. Ini adalah contoh usaha jangka panjang,” katanya.Malah Twining mendakwa dia melawat Malaysia selepas pertukaran kerajaan dan meluangkan masa dalam Pejabat Perdana Menteri.“Saya melawat dan duduk di sana bersama ramai pemimpin baru kerajaan, kebanyakannya kita pernah bekerjasama sebelum in.“Salah seorang yang paling senior beritahu, anda tidak pernah berputus asa dengan kami di saat kami sedia untuk berputus asa dengan diri sendiri,” kata Twining.Dalam pada itu, Berletics yang berpangkalan di Thailand berkata hujah yang mengatakan kerajaan Malaysia gagal mentadbir dan orang ramai adalah hujah yang sama beliau dengar ketika Arab Spring.“Semua orang alami krisis ekonomi dan kecewa dengan kerajaan mereka ketika itu, seperti semua orang yang berdepan Covid sekarang.“Amerika Syarikat (AS) ambil kesempatan dari dua kesempatan itu. Lihat bagaimana keadaan pada 2011 di Timur Tengah dan Afrika Utara (Mena).”Berletics berkata semua kerja-kerja yang dilakukan NED dan IRI di adalah untuk menghalang pengaruh China di negara-negara Asia Tenggara.“Ini adalah operasi pertukaran rejim AS yang diusahakan di Asia Tenggara yang menggunakan gaya Arab Spring dalam“Mereka mahu mengepung China dengan negara-negara yang berpecah, gagal dan huru-hara.“Ia sudah berlaku di Myanmar, di Thailand pun sama, dan kini mula dilakukan di Malaysia. Jadi kita harus hati-hati,” katanya.


Surat pekeliling KP kesihatan jadi ‘game changer’ perancangan KPM

Surat pekeliling Ketua Pengarah Kesihatan, Dr Noor Hisham Abdullah berhubung kelulusan untuk memvaksin individu berusia 12 hingga 17 tahun bakal menjadi “game changer” untuk kementerian pendidikan (KPM) menjelang pembukaan sekolah yang dijadualkan secara berperingkat secara 1 September ini.Vaksinasi untuk remaja 12 hingga 17 tahun itu terbahagi kepada dua golongan iaitu mereka yang berusia 12 hingga 15 tahun dan mempunyai masalah kesihatan tertentu, serta semua individu berusia 16 dan 17 tahun tanpa mempunyai masalah kesihatan tertentu.Pengumuman ini semestinya menyebabkan para ibu bapa dan masyarakat umum menggesa agar anak-anak mereka divaksin terlebih dahulu sebelum sekolah dibuka.Terdahulu, kerajaan merancang untuk membuka sekolah di negeri-negeri yang sudah memasuki Fasa Dua dan ke atas, mengikut SOP masing-masing.Sekolah di Fasa Satu sememangnya tidak dibenarkan dibuka.Bagaimanapun, perkara ini mendatangkan dilema kepada KPM.Tiada situasi menang-menang dalam hal ini.Seperti ditelan mati emak, diluah mati bapa, tindakan mengurung anak-anak secara berterusan akan mendatangkan kerugian dari segi pembelajaran mereka, manakala membenarkan mereka ke sekolah mendedahkan mereka terhadap risiko penularan wabak Covid-19.Ada pihak yang tegas mahu kerajaan tidak membuka semula sekolah, manakala ada pula yang mewajarkan tindakan membuka sekolah mengikut lokaliti, seperti yang dicadangkan Ahli Majlis Sains Pertubuhan Kesihatan Sedunia Dr Adeeba Kamarulzaman baru-baru ini.“Ia tidak boleh menjadi ukuran untuk semua dan keputusan sama ada untuk dibuka semula atau ditutup mesti berdasarkan banyak kriteria seperti kadar vaksinasi guru serta saiz komuniti sekitar sekolah yang luas,” katanya dalam satu forum baru-baru ini.Namun, ia juga berkemungkinan mendapat tentangan daripada ibu bapa yang tinggal di Lembah Klang yang sehingga kini masih berada di Fasa Satu.Mereka mungkin menyatakan tidak adil untuk anak mereka tidak sekolah manakala anak-anak di negeri lain mula bersekolah.Jika sekolah hendak dibuka sekalipun, keutamaan mesti diberikan kepada murid tahun peperiksaan sahaja.KPM boleh melaksanakan beberapa cadangan antaranya membahagikan sesi persekolahan mengikut minggu.Ini bermakna, ada kelas yang akan hadir ke sekolah pada satu minggu manakala kelas lain bersekolah secara dalam talian.Mereka akan bergilir untuk sesi persekolahan secara bersemuka.Strategi hibrid ini pasti dapat membantu dari segi kepatuhan kepada SOP sekolah.Vaksinasi di sekolah pula bukanlah satu perkara asing untuk KPM dan KKM, memandangkan program vaksinasi di sekolah telahpun lama diadakan dahulu.Sebaliknya, isu bekalan vaksin Covid-19 menjadi halangan utama sama ada ia dapat dilakukan secara efektif untuk murid-murid di sekolah yang boleh dibuka.Cabaran lain ialah guru-guru yang tidak mahu divaksin, atau ibu bapa yang tidak membenarkan anak mereka mengambil vaksin.Polisi kerajaan tidak mewajibkan vaksin bermakna ketua penjawat awam harus mengemukakan satu ketetapan berhubungan apakah tindakan yang perlu diambil terhadap golongan ini.KPM juga harus berbincang dengan pakar-pakar mengenai murid-murid  yang dihalang mengambil vaksin oleh ibu bapa mereka.Di pihak KPM, mereka boleh mengadakan tinjauan untuk mengumpul pandangan ibu bapa.Pandangan ini harus dibahagikan mengikut negeri yang berada dalam fasa-fasa pemulihan yang berbeza.Dari situ, KPM boleh mengetahui apa kemahuan ibu bapa.Di pihak ibu bapa, mereka harus menerima hakikat bahawa sesi pengajaran dan pembelajaran di rumah (PdPR) akan berterusan dan tidak akan tamat dalam masa terdekat.Manakala bagi murid-murid sekolah rendah, berkemungkinan mereka tidak akan ke sekolah sehingga tamat takwim sekolah tahun ini.Tahun-tahun mendatang akan menjadi lebih mencabar, apabila takwim sekolah tidak lagi berjalan seperti dahulu.Jika dahulu, ia bermula pada Januari dan berakhir pada November.Pandemik ini mengubah sama sekali takwim tahunan itu dan menganggu perjalanan sesi persekolahan.Maka tidak mustahil juga satu hari nanti takwim Malaysia akan diubah seakan negara-negara Eropah atau Thailand contohnya, yang tidak menghabiskan tempoh setahun persekolahan dalam satu tahun yang sama.


Tiada kes positif Covid-19 babit pelancong di Langkawi

Tiada kes positif Covid-19 dilaporkan setakat ini membabitkan pelancong yang berkunjung ke Langkawi sejak pulau itu dibuka untuk gelembung pelancongan pada 16 September lepas.Pengerusi Jawatankuasa Pelancongan, Seni dan Budaya, Belia dan Sukan, Pembangunan Usahawan dan Koperasi Kedah, Mohd Firdaus Ahmad berkata setakat ini kes jangkitan wabak itu hanyalah melibatkan dalam kalangan penduduk tempatan di pulau berkenaan sahaja.“Ini disebabkan oleh kejayaan pelaksanaan prosedur operasi standard (SOP)…kejayaan di peringkat saringan di KLIA (Lapangan Terbang Antarabangsa Kuala Lumpur), apabila lima orang terpaksa tunda perjalanan bila disahkan positif Covid-19.Mereka (yang positif) dah sangkut di tempat saringan, belum sampai ke Langkawi, ini bermakna SOP dilaksanakan dengan baik,” katanya.Beliau menjawab soalan tambahan Azhar Ibrahim (PAS-Ayer Hitam) yang ingin tahu mengenai kesan pelaksanaan SOP kepada pelancong di Langkawi dalam sesi sidang Dewan Undangan Negeri (DUN) hari ini.Sementara itu Mohd Firdaus berkata, seramai 200,000 pelancong diunjurkan memasuki Langkawi sehingga hujung tahun ini.Beliau berkata kejayaan gelembung pelancongan di Langkawi yang menjadi perintis menunjukkan perkembangan positif apabila kementerian pelancongan, seni dan budaya mengumumkan tiga destinasi pelancongan lain, Melaka, Genting Highlands dan Pulau Tioman akan turut dibuka bermula 1 Oktober ini.Sementara itu, katanya pembukaan Jeti Kuala Kedah yang menjadi antara laluan utama ke Langkawi esok juga akan memberi manfaat kepada penduduk di Kedah termasuk di bahagian tanah besar.“Ketika jeti ini ditutup ekoran pelaksanaan perintah kawalan pergerakan diperketatkan (PKPD) sebelum ini, kesannya memang terasa kerana pelancong terpaksa dilencongkan ke Kuala Perlis untuk menaiki feri ke Langkawi.Apabila jeti itu kembali dibuka esok, kita akan melihat rakyat di Kuala Kedah akan turut dapat menikmati kesan pembukaan Langkawi,” katanya.


Vaksinasi harian jangkau 500,000 dos bagi hari keempat

Jumlah vaksinasi harian Covid-19 di negara ini mencatat angka melebihi 500,000 dos selama empat hari berturut-turut dengan 556,404 dos suntikan diberikan semalam.Menteri Kesihatan Dr Adham Baba menerusi perkongsian infografik di Twitternya berkata jumlah pemberian vaksin itu adalah yang tertinggi sejak Program Imunisasi Covid-19 Kebangsaan (PICK) dimulakan pada 24 Februari lepas.Katanya daripada jumlah yang diberikan semalam, sebanyak 343,530 adalah dos pertama manakala 212,874 lagi dos kedua.Sementara itu, Jawatankuasa Khas Jaminan Akses Bekalan Vaksin Covid-19 (JKJAV) melalui laman Twitter memaklumkan secara kumulatifnya, sebanyak 19,502,452 dos sudah diberikan kepada penduduk di negara ini setakat semalam.Jumlah itu meliputi 13,184,724 untuk dos pertama dan 6,317,710 bagi dos kedua.


Penguatkuasaan akta pengurangan tempoh waktu bekerja ditangguh ke 1 Januari

Penguatkuasaan Akta Kerja 1955 (Pindaan) 2022 yang dijadualkan bermula pada 1 September ini ditangguhkan ke 1 Januari tahun depan.
Antara pindaan itu ialah pengurangan tempoh waktu bekerja dari 48 jam ke 45 jam seminggu, penambahan cuti bersalin daripada 60 hari kepada 98 hari dan cuti paterniti dinaikkan daripada tiga hari kepada tujuh hari.
Menteri Sumber Manusia, M Saravanan, berkata penangguhan itu telah diputuskan dalam mesyuarat jemaah menteri semalam selepas pihak industri dan majikan sebulat suara memohon penangguhan atas beberapa faktor.
Beliau berkata libat urus bersama pemegang taruh yang berkaitan mendapati pemain industri khususnya majikan memerlukan sedikit masa sebelum pindaan itu dikuatkuasakan dengan mengambil kira isu kekurangan pekerja asing dan pemulihan syarikat pasca Covid-19.
“Selepas mendengar pandangan semua pihak, kerajaan membuat kesimpulan bahawa kami perlu memberi tempoh tiga bulan lagi untuk pemulihan ekonomi. Jika tidak, saya hanya bimbang jika industri terjejas, ramai  akan kehilangan pekerjaan.
“Sudah tentu kementerian mengambil berat tentang kepentingan pekerja. Ini (penangguhan) untuk menjaga kepentingan mereka," katanya pada sidang media khas semalam.
Saravanan berkata isu kekurangan pekerja asing timbul susulan negara menyekat kemasukan mereka sejak hampir tiga tahun lepas berikutan penularan Covid-19 yang menyebabkan masalah kekurangan tenaga kerja dalam industri.
Katanya, walaupun negara telah membenarkan semula pekerja asing untuk masuk ke Malaysia, proses untuk memenuhi keperluan industri akan mengambil masa.
Bagaimanapun, beliau menegaskan bahawa penangguhan itu adalah terakhir dan akan tetap dilaksanakan bermula 1 Januari depan tanpa mengira sebarang alasan oleh majikan.
Pindaan kepada Akta Kerja 1955 telah diluluskan di Palimen pada Mac lepas dan Saravanan sebelum ini dilaporkan berkata ia akan mula dikuat kuasakan pada 1 September ini.


Pesakit kanser di Sarawak diberi dokumen pengenalan sementara, kata JPN

Jabatan Pendaftaran Negara (JPN) telah mengeluarkan Dokumen Pengenalan Sementara (KPPK11) pada 13 April lepas kepada Lina Samuel, yang dilaporkan meninggal dunia hari ini akibat kanser kolon, demikian menurut jabatan itu.
Mendiang sebelum ini dilaporkan oleh pihak media tidak mempunyai kad pengenalan untuk mendapatkan rawatan di hospital.
JPN dalam kenyataan hari ini memaklumkan pihak jabatan itu telah bertemu dengan Lina sebelum ini dan membuka kertas siasatan bagi kes beliau.
"Atas dasar keprihatinan dan kebajikan mendiang, JPN telah mengeluarkan Dokumen Pengenalan Sementara (KPPK11) pada 13 April 2023," menurut jabatan itu yang merakamkan ucapan takziah kepada keluarga mendiang dalam kenyataan itu.
Laporan media sebelum ini menyebut MyKad Lina dirampas sewaktu beliau hendak menukar alamatnya bagi membolehkannya mengundi pada Pilihan Raya Umum ke-15 (PRU15) tahun lepas.
Menurut JPN, Pengarah Kesihatan Negeri Sarawak dalam kenyataan pada 12 April lepas memaklumkan bahawa mendiang tetap diberikan perkhidmatan rawatan sewajarnya di Hospital Miri secara berterusan tanpa sebarang prejudis walaupun semasa tempoh ketiadaan dokumen pengenalan diri.
JPN dalam pada itu meminta orang ramai yang mempunyai persoalan atau masalah berkaitan hal pendaftaran sama ada urusan kelahiran, kad pengenalan, kematian, perkahwinan dan kewarganegaraan untuk hadir di mana-mana 212 pejabat JPN di seluruh negara untuk mendapatkan khidmat nasihat berkaitan.


'Jangan pandang rendah terhadap kami': Pesakit autistik atasi halangan jadi pelukis komik

Luqman Hakim memulakan harinya dengan bersenam di gimnasium seawal jam 6.00 pagi sebelum menyiapkan secara mental dan fizikal untuk menempuh 12 jam berikutnya untuk melukis komik.
Kemudian, dia akan berjalan kaki sepanjang 300 meter dari bangunan apartmen sambil menggalas sebuah beg dengan muatan mencecah 10kg ke kafe kopi berdekatan.
Di sana, dia menyiapkan lukisan-lukisan komik pesanan para kliennya menggunakan komputer riba dan tablet lukis (drawing tablet).
Dengan tekun, dia melukis komik sambil mendengar muzik menggunakan fon kepala.
Orang ramai yang berkunjung ke kafe tersebut pasti tidak dapat menahan diri daripada berhenti seketika memerhatikan Luqman yang ralit melukis pada skrin tabletnya.
Tanpa mereka mengetahui, individu berbakat itu ialah seorang pesakit autisme tahap terkawal “mild autism” sejak dilahirkan.
Luqman yang kini sudah pun berusia 29 tahun mampu hidup berdikari dan tinggal bersendirian di Cyberjaya, Selangor.
Dengan bakatnya itu, dia mampu menjana pendapatan sendiri dan menyara hidup seperti orang lain.
Bercakap kepada MalaysiaNow, Luqman berkongsi rasa kurang senangnya mengenai pandangan masyarakat terhadap pesakit autisme.
Katanya, masyarakat terlalu memandang rendah terhadap golongan itu menyebabkan mereka tidak pasti terhadap kebolehan diri masing-masing.
“Jangkaan kita terlalu rendah terhadap orang autisme. Tak boleh buat itu, tak boleh buat ini. Jadi, mereka tersekat di situ."

Walaupun mempunyai sindrom autisme, Luqman boleh bertahan menyiapkan kerja di kafe selama dua hari tanpa rasa jemu.

Menurut Luqman, dia sudah mula melukis karikatur dan ilustrasi komik seawal usia empat tahun.
Ketika itu, dia hanya tahu melukis watak-watak adiwira yang ditontonnya di televisyen.
"Ke mana sahaja saya pergi, ibu dan ayah akan bawakan pensel dan kertas untuk saya melukis dan hindari saya daripada menjadi hyper aktif," katanya.
Berbeza dengan individu autisme yang lain, Luqman lebih selesa berada di luar rumah walaupun gemar bersendirian.
Pada hari-hari biasa, dia mampu bertahan selama dua hari menyiapkan kerja-kerja melukis sambil duduk di dalam kafe tersebut.
Kata Luqman, pada usia 17 tahun dia mengambil keputusan untuk serius dalam bidang lukisan komik dan menjadikan ianya sebagai laluan kerjaya.
Tambahnya, ibu bapanya amat memberikan sokongan dan kebebasan untuknya memilih laluan hidupnya sejak di bangku sekolah.
"Ibu bapa tidak boleh selesakan anak-anak autisme ini. Mereka perlu diberi kemahiran dan latihan.
"Bila mereka tahu anak mereka autisme, mereka tak bagi anak pergi mamak semua, tak betul.
"Mereka boleh dikawal tapi kena ada cara dan strategi. Memang susah tapi kena biasakan supaya mereka faham."
Anak kelahiran Bangi, Selangor ini mula bekerja sebagai pelukis komik dengan aktif sejak tahun 2020.
Sebelum itu, dia menjadi pelukis “freelance” untuk melukis potret dan jenis-jenis lukisan lain.
Namun kini, tumpuannya lebih khusus kepada penghasilan komik sahaja.
Dia memberitahu, animasi Jepun atau lebih dikenali sebagai “anime” dan “manga” menjadi pencetus utama keghairahannya untuk menjadi pelukis komik.
Selain itu, dia turut menonton dokumentari mengenai lukisan komik Barat seperti siri komik Marvel dan DC Studio dari Amerika Syarikat.
"Masa tu saya tahu, saya nak jadi sebahagian daripada budaya tersebut."
Bakat perlu diasah
Mengulas lanjut, Luqman berkata kini dia banyak memberi tumpuan kepada penghasilan komik dan lukisan yang ditempah, berbanding sebelumnya dia aktif terlibat dalam pertandingan dan pameran lukisan.
MalaysiaNow difahamkan, projek-projek lukisan yang diterima oleh Luqman merupakan permintaan dan tempahan dari orang-orang ternama dan badan korporat.
Ini memandangkan, Luqman pernah mendapat pujian daripada rakyat di seluruh negara apabila lukisannya pada satu cawan kopi tular di media sosial, dua tahun lalu.
Bercerita mengenainya, Luqman berkata dia berada dalam satu francais kafe kopi jenama antarabangsa di Kuala Lumpur.
Ketika berehat sebentar daripada kerja-kerja melukis, dia melakar wajah Ketua Pengarah Kesihatan, Dr Noor Hisham Abdullah pada cawan kopinya.

Lakaran wajah Ketua Pengarah Kesihatan Dr Noor Hisham Abdullah di permukaan cawan menjadikan Luqman terkenal.

Tidak lama kemudian, pihak pengurusan tertinggi francais tersebut mengaturkan pertemuan antara Luqman dengan Noor Hisham.
"Beliau sangat tinggi dan baik," katanya penuh teruja.
Sebelum itu, Luqman juga pernah memenangi tempat kedua dalam pertandingan yang dianjurkan oleh Kedutaan Perancis.
Terdapat juga beberapa karyanya dipamerkan sempena bulan kesedaran autisme di pusat membeli belah di ibu kota.
Katanya, sehingga kini dia tidak pernah jemu belajar dan mendapatkan ilmu-ilmu baru daripada setiap sudut yang boleh digunakan.
Ada masanya, dia akan menonton video-video di internet.
Ada masanya, dia akan membaca buku mengenai teori-teori lukisan dan berlatih sendiri teknik-teknik lukisan yang dibaca.
"Melukis ni jangan bergantung pada bakat sahaja.
“Perlu latihan kendiri juga seperti tengok video dan banyakkan latihan."


Kerajaan digesa tetapkan harga siling vaksin Covid-19

Kerajaan digesa menetap harga siling vaksin Covid-19 termasuk kos perundingan yang akan dijual dalam pasaran tempatan kelak.Ahli Parlimen Jelebu Jalaluddin Alias berkata perkara perlu dilakukan sekarang kerana pada November lalu, Menteri Sains, Teknologi dan Inovasi, Khairy Jamaluddin mengumumkan harga maksimum yang ditawarkan kepada Malaysia menerusi pelan peruntukan vaksin Covid-19 global, Covax ketika ini adalah RM87.60 bagi setiap satu dos vaksin.Berdasarkan Fasal 14, Rang Undang-Undang Kewangan 2020 menjelaskan tujuan pindaan Seksyen 46, Akta Cukai pendapatan 1967 adalah bagi menguatkuasakan langkah-langkah cukai pendapatan individu.“Pindaan fasal berkenaan adalah bertujuan menaikkan had potongan perbelanjaan rawatan perubatan, keperluan khas atau penyakit serius termasuk rawatan kesuburan dan vaksinasi serta penjaga ibu atau bapa daripada RM5,000 kepada RM8,000.“Antara program vaksinasi yang termasuklah dalam pelepasan cukai berkenaan termasuklah vaksin Covid-19 di mana ia terhad kepada RM1,000 iaitu sebahagian daripada pelepasan cukai pendapatan maksimum sebanyak RM8,000.“Jadi timbul persoalan dalam hati saya adakah harga jualan akhir vaksin Covid-19 termasuk caj konsultasi atau perkhidmatan adalah lebih tinggi daripada disebutkan oleh YB Rembau,” katanya ketika membahaskan Rang Undang-Undang Kewangan 2020 di Dewan Rakyat hari ini.Mengulas lanjut, Jalaluddin ingin mengetahui sama ada pelepasan cukai pendapatan individu RM1,000 berkenaan adalah terpakai untuk individu terbabit sahaja atau boleh digunakan untuk ahli keluarga lain termasuk isteri dan anak serta ibu bapa mereka.“Jika kos perubatan dan pemberian vaksin untuk ibu bapa tidak dikira saya mohon dimasukkan kerana ramai anak memikirkan soal kesihatan ibu bapa mereka dengan memastikan golongan berkenaan mendapatkan vaksinasi bagi mengurangkan risiko jangkitan Covid-19.”


Kes harian lepasi 1,800 jangkitan, 3 lagi terkorban

1,845 kes baru Covid-19 direkodkan hari ini menjadikan jumlah keseluruhan sebanyak 4,499,057 kes.Sebanyak 1,825 pesakit turut dilaporkan sembuh, menjadikan jumlah keseluruhan kes sembuh sebanyak 4,438,212.Ketika ini, 25,189 kes aktif direkodkan, dengan 24,089 atau 95.6% daripadanya sedang menjalani kuarantin kendiri.Dalam pada itu, 17 (0.1%) kes kini berada di pusat kuarantin sementara 1,056 (4.2%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 27 kes dan 18 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 56.0% dengan kes Covid-19 merangkumi 5.6%.Tiga lagi korban dilaporkan menjadikan kes keseluruhan kematian adalah sebanyak 35,653 orang.


PN tolak kerjasama dengan PH untuk kerajaan perpaduan

Pengerusi Perikatan Nasional Muhyiddin Yassin hari ini berkata beliau menolak cadangan untuk bergabung dengan Pakatan Harapan bagi membentuk kerajaan perpaduan.
"Saya diminta menandatangani dokumen kalau kami bersetuju. Saya sign, tapi jawab 'tidak bersetuju'," kata Muhyiddin.
"Itu adalah pendirian yang kami ambil."
Muhyiddin turut menunjukkan bukti rasmi bahawa istana telah menerima 115 akuan berkanun yang dikemukakan beliau hari ini bagi menunjukkan beliau mempunyai sokongan majoriti untuk membentuk kerajaan.
“Kami yakin sudah boleh bentuk kerajaan tapi maklumlah bila saya mengadap tadi ada yang dikatakan dokumen tak mencukupi. Namun ini buktinya.
“Oleh itu, Tuanku mencadangkan kita bekerjasama dengan dengan PH untuk membentuk kerajaan perpaduan.
“Namun atas dasar apa pun, kami tidak akan bersetuju."
Petang tadi, Sultan Abdullah menitahkan kedua-dua pemimpin PH dan PN itu mengadap ke istana bagi menyelesaikan kemelut politik negara selepas Parlimen tergantung akibat tiada majoriti jelas dalam pilihan raya umum baru-baru ini.
Kira-kira satu jam selepas itu, baginda menitahkan 30 ahli Parlimen Barisan Nasional (BN) untuk mengadap esok, ketika drama berhubung calon perdana menteri dan penubuhan kerajaan baru masih berterusan.
Istana Negara berkata sesi mengadap itu akan dibuat bermula 10.30 pagi esok.


SPRM siasat isu pencemaran air Selangor

Suruhanjaya Pencegahan Rasuah Malaysia (SPRM) memulakan siasatan berhubung isu pencemaran Sungai Gong di Rawang.SPRM dalam kenyataan berkata ia adalah bagi meneliti unsur-unsur rasuah melibatkan mana-mana pihak termasuk agensi penguatkuasa.“SPRM meminta orang ramai yang mempunyai maklumat berkaitan isu itu untuk tampil memberi kerjasama dengan suruhanjaya ini,” menurutnya.Semalam, Bernama melaporkan kilang yang disyaki terbabit dalam kejadian pencemaran sumber air sungai berkenaan didapati beroperasi tanpa lesen sejak 2014.Kira-kira lima juta penduduk Lembah Klang dan Selangor mengalami gangguan bekalan air tidak berjadual sejak Khamis lepas ekoran pencemaran minyak yang didakwa dilepaskan daripada kilang terbabit sehingga menyebabkan Loji Rawatan Air Sungai Selangor Fasa 1, 2, 3 dan Rantau Panjang dihenti tugas.Dalam perkembangan lain, menurut kenyataan itu, SPRM Pahang memulakan siasatan berkaitan isu pencerobohan tanah kerajaan negeri yang dijadikan ladang durian secara haram di Raub.“SPRM sedang mengumpul maklumat dan meneliti beberapa dokumen berkaitan daripada pihak terlibat dan meminta orang ramai yang mempunyai maklumat berkaitan kegiatan pencerobohan tanah di Raub itu untuk melaporkan terus kepada pejabat SPRM berdekatan.“SPRM juga tidak akan berkompromi dengan mana-mana pihak yang terlibat dengan kegiatan rasuah atau salah guna kuasa dalam isu itu,” menurut kenyataan itu.Pada 2 Sept, Bernama melaporkan Ketua Pesuruhjaya SPRM Azam Baki mengarahkan SPRM Pahang untuk mendapatkan maklumat lanjut dari Pejabat Daerah dan Tanah Raub serta Pejabat Setiausaha Kerajaan Pahang berhubung perkara itu.Menurutnya, langkah itu diambil bagi mengetahui kedudukan sebenar mengenai perkara yang berlaku melibatkan peneroka di kawasan itu sebelum SPRM membuat sebarang keputusan lanjut berhubung perkara itu.Pada 1 Ogos, kerajaan Pahang mula bertindak tegas dalam menangani kegiatan pengusaha kebun durian di Raub yang diusahakan secara haram di tanah kerajaan negeri.


334 mangsa banjir dipindahkan di Baling

Seramai 334 mangsa banjir dari sembilan kampung di Baling, Kedah dipindahkan ke beberapa pusat pemindahan sementara (PPS) setakat 2 pagi tadi.Ketua Polis Baling Shamsudin Mamat berkata setakat ini, sebanyak 85 rumah dilaporkan terjejas ekoran bencana yang berlaku kira-kira 4 petang semalam itu.“Selain itu, seramai 1,008 pelajar di Sekolah Menengah Agama Yayasan Al-Khairiah yang turut terkesan dalam bencana itu berada di sekolah tersebut ketika kejadian dan berada dalam keadaan baik.“Keadaan air di sekolah itu juga telah surut cuma keadaan kawasan sekitar sekolah yang masih berlumpur,” katanya ketika ditemui pemberita di PPS Sekolah Menengah Kebangsaan Jerai awal pagi ini.Beliau berkata operasi pemindahan penduduk yang terjejas berjalan lancar dengan penglibatan pelbagai agensi selain penduduk kampung yang turut membantu.Selain itu katanya, semua keperluan termasuk makanan, selimut dan bantal turut disediakan sebaik mungkin oleh agensi berkaitan dan pihak lain yang menghulurkan bantuan di pusat-pusat pemindahan.Katanya, mesyuarat Majlis Keselamatan Negara (MKN) peringkat negeri yang akan dipengerusikan Menteri Besar Kedah Muhammad Sanusi Md Nor akan diadakan bagi menentukan tindakan lanjut dalam membantu mangsa yang terjejas selain usaha menggerakkan operasi mencari dan menyelamat.“Kita akan kemas kini mengenai kedudukan mangsa-mangsa, sebab ramai mangsa yang minta dengan kita untuk mereka balik ke rumah kerana air sudah surut dan mereka mahu membersihkan rumah dan tengok harta benda mereka.“Tapi kita akan lihat dulu dari segi keselamatan sebelum saya bagi keputusan untuk benarkan mereka balik. Sebab mengikut ramalan cuaca esok (hari ini) juga akan hujan. Jadi kita akan bincang dalam mesyuarat MKN negeri dan akan putuskan selepas itu,” katanya.


Masa depan fahaman kiri di Malaysia

Parti Sosialis Malaysia (PSM), satu-satunya parti kiri di negara ini turut bertanding dalam Pilihan Raya Umum ke-15 (PRU15) lalu dan seperti yang dijangkakan tidak memenangi sebarang kerusi.
Tidak semua penganut-penganut fahaman kiri di negara ini yang menjadi ahli atau menyokong PSM.
Ada juga yang menjadi ahli dan penyokong parti lain.
Tetapi dipercayai kebanyakannya dipercayai tidak menyokong mana-mana parti.
Golongan berfahaman kiri adalah minoriti kecil di negara ini.
Secara umumnya, kebanyakan rakyat Malaysua secara sedar atau tidak sedar adalah penganut fahaman kanan.
Walaupun ada nilai-nilai fahaman kiri turut dipegang oleh sebahagian besar orang ramai secara tidak sedar.
Bukan saja fahaman kanan itu merupakan ikutan majoriti penduduk negara ini, tetapi kebanyakan orang tidak tahu pun mengetahui konsep spektrum politik kanan-kiri.
Untuk memahami konsep kanan-kiri, seseorang memerlukan ilmu pengetahuan sedikit sebanyak dalam bidang politik, ekonomi, sosiologi dan sejarah yang diperoleh melalui pembacaan.
Konsep spektrum politik kanan-kiri itu merujuk pada susunan ideologi seseorang atau pertubuhan.
Ia disusun menurut ketajaman pegangan terhadap ideologi masing-masing. Di tengah-tengah ialah pegangan sederhana.
Sementara pegangan melampau berada di hujung sebelah kanan atau kiri.
Secara istilah, di sebelah kanan ialah konservatif.
Di sebelah kiri ialah progresif.
Tetapi susunan itu menjadi kompleks kerana pegangan seseorang itu bercampur-baur antara kanan dan kiri.
Secara tradisi, ideologi di sebelah kiri ialah sosialisme, sementara kanan pula merupakan kapitalisme.
Tetapi dari segi amalannya, semua negara mengamalkan dasar yang bercampur-baur antara kanan dan kiri.
Parti-parti politik walaupun mempunyai asas perjuangan pada fahaman kiri atau kanan apabila menyertai pilihan raya akan menjanjikan dasar tengah yang dapat diterima oleh kebanyakan pengundi dari pelbagai fahaman.
Pada masa ini, ada istilah kanan jauh atau “far right” yang merujuk pada ekstremis kaum dan agama.
Kalau di Eropah, ia meliputi parti politik yang anti imigran dan kumpulan-kumpulan populis kaum yang bersikap “Islamofobia”.
Kalau di Amerika Syarikat (AS), golongan kanan jauh ini adalah antara penyokong bekas presiden Donald Trump dari kalangan pengundi Parti Republikan yang bersikap menolak orang kulit hitam.
Sementara istilah kiri jauh atau “far left” merujuk pada orang komunis yang selepas kejatuhan Soviet Union pada tahun 1989 mengubah diri mereka menjadi parti politik yang turut serta dalam proses demokrasi negara masing-nasing.
Komunisme yang mempunyai pelbagai aliran di dalamnya dianggap sebagai sebahagian daripada keluarga besar sosialisme.
Tetapi kebanyakan sosialis adalah bukan komunis, malah antikomunis.
Apa yang disebut kiri pula tidak semuanya sosialis.
Anarkis adalah sebahagian daripada kiri.
Begitu juga dengan demokrasi sosial yang merupakan fahaman banyak parti utama Eropah yang memperkenalkan dasar negara berkebajikan.
Mereka adalah kiri tengah tetapi bukan sosialis.
Di negara ini, sejak dari dulu, iaitu sebelum merdeka lagi penduduknya menolak fahaman kiri.
Sungguhpun begitu mereka dengan mudah menerima nilai-nilai dan dasar-dasar kiri yang memberikan manfaat.
Pada tahun 1945, ketika persidangan penubuhan parti Melayu pertama, pengasasnya Mokhtarudin Lasso mencadangkan supaya ia dinamakan Parti Sosialis Malaya.
Tetapi ia ditolak oleh majoriti ahli-ahlinya yang mahukan nama Parti Kebangsaan Melayu Malaya (PKMM).
Parti ini berfahaman nasionalisme kiri, suatu aliran yang ketika itu popular dalam kalangan para pejuang kemerdekaan di seluruh dunia.
Tetapi majoriti orang Melayu lebih menerima fahaman nasionalisme kanan yang dipegang oleh Umno.
PKMM terkubur begitu saja dan antara pemimpinnya, Ahmad Boestamam menubuhkan Parti Rakyat Malaya pada tahun 1955 untuk terus memperjuangkan fahaman nasionalisme kiri.
Untuk pilihan raya tahun 1959, PRM bergabung dengan Parti Buruh dalam Front Sosialis Rakyat Malaya.
Parti Buruh kemudian terbubar.
Sebahagian pemimpinnya turut serta dalam penubuhan Parti Gerakan Rakyat Malaysia.
Sementara sebahagian ahlinya menyertai PRM yang menukar nama kepada Parti Sosialis Rakyat Malaya (PSRM).
Ini kerana mereka beralih fahaman dari nasionalisme kiri kepada sosialisme saintifik.
Fahaman ini berasaskan pada Marxisme tetapi menolak komunisme.
Akibatnya, sebahagian daripada ahli PSRM tidak setuju dengan fahaman itu.
Mereka keluar dan menubuhkan Parti Marhaen yang mengekalkan fahaman nasionalisme kiri.
Ketika menghadapi PRU tahun 1974, mereka bergabung dalam Parti Keadilan Masyarakat (Pekemas).
Parti ini ditubuhkan oleh bekas ahli Gerakan yang membantah tindakan parti mereka menyertai Barisan Nasional (BN).
Rakyat tolak prtti-parti kiri ini sama ada PSRM, Pekemas atau Parti Pekerja-pekerja Malaysia yang ditubuhkan untuk menggantikan Parti Buruh.
Dengan kejatuhan Soviet Union pada tahun 1989, fahaman sosialis amat tidak popular.
PSRM menggugurkan perkataan sosialis pada nama dan juga perlembagaannya.
Ekoran itu, ada ahlinya yang menubuhkan PSM.
Kemudiannya PRM bergabung dengan Parti Keadilan Nasional yang menjadikannya PKR.
Kecuali seorang dua yang asalnya dari PRM, maka sudah tidak kelihatan adanya aliran kiri dalam PKR.
Ia sudah jadi parti  beraliran kanan.
Ekoran daripada itu, ada bekas ahli PRM menghidupkan semula parti itu.
Ada sebahagian ahli lamanya merupakan orang kiri.
Tetapi PRM kelihatannya sudah menganggap dirinya sebagai parti biasa dan tiada kena mengena dengan fahaman kiri.
Dalam PRU15, PRM turut bertanfing tetapi tentunya kalah semua.
Walaupun fahaman kiri ditolak oleh rakyat negara ini, tetapi mereka mahukan banyak dasar-dasar yang berasal dan berasaskan daripada sosialisme tanpa mereka sedari.
Malah mefeka mungjin tidak mengakui bahawa ia merupakan dasar kiri.
Tidak kira parti mana pun yang memerintah, perkara-perkara itu akan dituntut oleh rakyat kerana ia bermanfaat.
Asas kepada sosialisme adalah penglibatan besar kerajaan dalam kehidupan rakyat.
Paling ketara adanya perkhidmatan kesihatan percuma yang menyeluruh untuk semua rakyat.
Kedua, pendidikan percuma sehingga tahap universiti.
Ketiga, semua rakyat memperolehi pendapatan yang setimpal dengan pekerjaannya hingga membolehkan mereka membeli makanan, rumah dan menjalani kehidupan selesa.
Ini kesemuanya merupakan nilai dan dasar kiri.
Sebabnya di sebelah kanan perkara-perkara ini bukanlah nilai-nilai dan dasar-dasar mereka.
Bagi mereka perkhidmatan kesihatan hendaklah berada di sektor swasta.
Semua penduduk perlu membeli insurans untuk menggunakan perkhidmatan ini.
Sekolah dan universiti hendaklah bebas dikendalikan oleh pihak swasta.
Begitu juga dengan perumahan, bekalan makanan dan keperluan hidup  hendaklah dibiarkan kepada apa yang ditentukan oleh pasaran tanpa penglibatan kerajaan.
Sejak merdeka lagi, kerajaan Perikatan dan BN yang sememangnya beraliran kanan mengamalkan nilai-nilai dan dasar-dasar kiri.
Rancangan Lima Tahun, penubuhan Felda dan Mara adalah juga antara dasar-dasar kiri.
Begitu juga dengan Dasar Ekonomi Baru.
Matlamatnya untuk membasmi kemiskinan dan penyusunan semula masyarakat adakah merupakan nilai-nilai kiri.
Begitu juga konsep-konsep seperti gaji minina, KWSP, penggalakan gerakan koperasi, tiada diskriminasi antara lelaki dan wanita, penyeragaman bandar dan luar bandar serta pembinaan rumah untuk golongan berpendapatan rendah adalah kesemuanya daripada pemikiran fahaman kiri.
Ramai orang percaya bahawa nilai-nilai dan dasar-dasar yang bersifat kemanusiaan ini merupakan suatu yang baik dan wajar dilaksanakan tanpa dikaitkan dengan aliran politik, sama ada kiri atau kanan.
Tetapi nilai-nilai dan dasar-dasar manusiawi ini datangnya dari fahaman kiri, bukannya kanan.
Fahaman kanan pula berupa kepercayaan bahawa manusia ini semula jadi tersusun seperti piramid.
Maknanya, akan sentiasa ada segelintir orang yang kaya dan berkuasa di tengah-tengah majoriti orang biasa dan miskin.
Semua orang perlu berusaha untuk mengubah nasib mereka.
Jika mereka tidak mampu, itu dikira nasib.
Maka dari segi praktikalnya, tidak kira apa pun parti yang memerintah, rakyat sewajarnya menuntut nilai-nilai dan dasar yang memberikan kebajikan dan keadilan untuk semua penduduk.


Hampir 7.4 juta vaksin Covid-19 diberi setakat semalam

Sebanyak 7,395,905 dos vaksin Covid-19 diberikan kepada penduduk di negara ini sehingga semalam, kata Menteri Kesihatan Dr Adham Baba.Beliau berkata jumlah itu merangkumi 5,308,849 penerima vaksin dos pertama dan 2,087,056 individu lagi menerima suntikan dos kedua.“Sebanyak 168,956 suntikan vaksin Covid-19 diberikan semalam, daripada jumlah ini sebanyak 103,856 merupakan dos pertama manakala 65,100 adalah suntikan dos kedua,” katanya dalam hantaran Twitter beliau hari ini.Beliau berkata lima negeri yang mencatatkan penerimaan dua dos vaksin tertinggi ialah Selangor dengan 270,221 diikuti Sarawak (227,292), Johor (222,614), Perak (194,724) dan Kuala Lumpur (170,688).


Warna-warni Ismail: Dari pemimpin mahasiswa menjadi perdana menteri pandemik

Jika ada senarai orang yang mungkin menjadi perdana menteri pada satu hari nanti, Ismail Sabri Yaakob, seperti Abdullah Ahmad Badawi yang berkhidmat dari 2003 hingga 2009 mungkin tidak berada di dalamnya.Namun, tidak seperti Abdullah, yang mendapat jawatan itu selepas 22 tahun pemerintahan penuh dengan pelbagai perkembangan naik dan turun, Ismail sebaliknya akan mengambil alih jawatan tersebut dari seseorang yang dilihat belum sempat memanaskan kerusi tersebut namun terpaksa meletakkan jawatan, sehingga mengganggu tugas besar menggalas tanggungjawab membawa keluar negara daripada krisis terbesar manusia pada ketika ini.Namun walaupun penggal perdana menteri sebelumnya singkat, Ismail, 61, berdepan cabaran kerana pelbagai perkara berlaku sebelum beliau menduduki jawatan itu.Beliau kini akan merasai sendiri apa yang dialami oleh mereka yang menduduki kerusi panas ketika pandemik Covid-19.Ismail Sabri Yaakob ketika menjadi menteri kanan menunjuk isyarat bagus selepas melihat fasiliti High Mobility Armour Vehicle (HMAV4X4).Tidak banyak diketahui mengenai lelaki yang bakal mengangkat sumpah jawatan perdana menteri hari ini bagi menyambung pentadbiran Perikatan Nasional (PN) selepas kejatuhannya daripada kuasa.Ismail juga turut memecahkan beberapa rekod.Antara lain, beliau adalah timbalan perdana menteri yang paling cepat menjadi perdana menteri.Beliau juga adalah bekas ketua pembangkang tunggal di Parlimen yang menjadi perdana menteri.Tiga tahun lalu, beliau memegang jawatan menteri luar bandar dan wilayah, ia bukanlah jawatan “berpengaruh” jika seseorang mahu menjadi perdana menteri.Mungkin barangkali, pengecualian boleh diberikan kepada Tunku Abdul Rahman, Ismail ialah satu-satunya perdana menteri yang tidak pernah memegang protfolio pendidikan.Namun siapakah sebenarnya Ismail Sabri Yaakob?Aktivisme di kampusSebenarnya anak jati Temerloh yang merupakan anak pasangan berasal dari Kelantan memiliki kisah lampau yang berwarna-warni, seperti juga pakaian-pakaiannya yang menonjol ketika tampil dalam acara rasmi.Ismail (dibulatkan), ketika bergelar mahasiswa di Universiti Malaya.Tidak ramai yang tahu penglibatannya dalam aktivisme mahasiswa pada awal 80-an.Sebagai pelajar undang-undang di Universiti Malaya, yang merupakan kubu aktivis mahasiswa radikal, Ismail aktif dalam PMUM, persatuan universiti bagi pelajar sarjana muda yang lantang, bahkan menjadi presidennya pada 1982.Temerloh adalah tempat kelahiran ramai aktivis dan kebanyakannya daripada golongan sayap kiri.Ismail juga tidak terkecuali.Kamarazaman Yacob.Abangnya, Kamarazaman Yacob, merupakan antara pimpinan PMUM pada tahun 1970-an, selain menganggotai Kelab Sosialis UM yang memperjuangkan isu-isu kemiskinan bersama pemimpin pelajar terkemuka pada masa itu termasuk Hishamuddin Rais, Yunus Ali, Adi Satria dan Hassan Karim.Kemuncak aktivisme kampus di Malaysia ditanda dengan demonstrasi-demonstrasi di seluruh negara sepanjang pentadbiran perdana menteri Abdul Razak Hussein.Antaranya Demonstrasi Baling pada Disember 1974 di Kuala Lumpur di mana mahasiswa memperjuangkan isu petani di Baling, Kedah.Pihak berkuasa kemudian menahan aktivis-aktivis mahasiswa yang terlibat termasuk Kamarazaman dan Adi di bawah Akta Keselamatan Dalam Negeri.Hishamuddin Rais.Bekas aktivis Hishamuddin, yang kini berusia 70 tahun, berpendapat pelantikan Ismail adalah tanda kepimpinan Umno sedang menjalani perubahan generasi.“Dari segi umurnya, Ismail masih dikira muda berbanding yang lain,” kata bekas tahanan ISA yang beberapa dekad hidup dalam buangan di luar negara kepada MalaysiaNow.Hishamuddin turut berkata, pelantikan Ismail sebagai perdana menteri merupakan sesuatu yang bersejarah kerana beliau datang dari latar belakang keluarga orang biasa.Hishamuddin menambah, dari segi perjuangan politik, selain mendapat pendedahan daripada abangnya, persekitaran tempat Ismail membesar di Lubuk Kawah dan Temerloh, Pahang merupakan pusat pergerakan perjuangan nasionalis Melayu.“Dia tahu sejarah Umno, saya pernah berbincang dengannya mengenai perkara ini di London, ketika beliau muda dan menjawat jawatan selaku setiausaha politik kepada Sabbaruddin Chik, seorang pemimpin terkemuka Umno dan bekas ahli Parlimen Temerloh yang berkhidmat dalam Kabinet Mahathir.“Beliau tahu dan sedar tentang Umno,” kata Hishamuddin merujuk kepada pertemuannya dengan Ismail semasa menetap di London, United Kingdom pada awal 1990-an.Masa depan yang mencabarSalah seorang temannya yang tidak mahu dinamakan berkata orang-orang di sekeliling Ismail selalunya akan “penat” dengan beliau, dan mungkin boleh bertukar memusuhinya.“Dua pembantunya pernah bertanding melawan beliau dalam pemilihan Umno,” katanya.Kerana itu, beliau menambah, Ismail sangat berhati-hati memilih orang yang berada di sekelilingnya.“Bahkan sangat berhati-hati, sehingga kadang-kadang dia pilih orang yang salah sebagai kawan. Tapi itu memang asam garam mana-mana ahli politik,” katanya.Ismail Sabri Yaakob mengetuai sidang media dihadiri 21 ahli Parlimen Barisan Nasional yang mendukung pentadbiran Muhyiddin Yassin.Namun pada masa ini, cabaran terbesar Ismail adalah menguruskan pentadbiran yang bertanggungjawab melawan pandemik dan pada masa sama mengimbangi teman dan musuh.Setiap langkah pentadbirannya akan diamati secara dekat.Beliau sudah tentu tidak mempunyai ilusi jawatannya selamat semata-mata kerana menerima sokongan majoriti ahli Dewan Rakyat.Apa pun, situasi buruk yang menjadikan perdana menteri sebelumnya ditumbangkan adalah disebabkan beberapa bulan komplot dan perancangan yang dilakukan oleh orang yang sama memberikan angka sokongan kepadanya.Dan ia masih segar dalam memori.Aliff Fikri turut menyumbang dalam laporan ini.


1,335 kes baru Covid-19, 515 di Lembah Klang

Sebanyak 1,335 kes baru Covid-19 dikesan hari ini termasuk tiga jangkitan import, menjadikan angka keseluruhan penularan dalam negara berjumlah 72,694, kata Ketua Pengarah Kesihatan Dr Noor Hisham Abdullah.Katanya, sebanyak 1,069 pesakit pulih dan dibenarkan pulang, menjadikan jumlah keseluruhan angka sembuh 61,237 kes atau 84.3%.“Negeri-negeri di Lembah Klang melaporkan jumlah kes harian sebanyak 515 kes atau 38.6%, dengan Selangor mencatatkan angka tertinggi iaitu 337 jangkitan baru (65.4%),” katanya dalam satu kenyataan.Tambahnya terdapat lonjakan kes di Negeri Sembilan iaitu sebanyak 258 kes dan Sabah pula mencatatkan sebanyak 250 kes.Noor Hisham berkata, kes aktif kini berjumlah 11,039 dengan 126 pesakit di tempatkan di Unit Rawatan Rapi termasuk 57 memerlukan bantuan alat pernafasan.“Dukacita dimaklumkan terdapat dua lagi kematian dilaporkan menjadikan jumlah mangsa yang maut meningkat kepada 382 orang,” katanya.Tiga kluster baru turut dikesan membabitkan Kluster Ceram di daerah Seremban, Negeri Sembilan, Kluster Pulau Berhala (Sandakan, Sabah) dan Kluster Jalan Tampoi (Johor Bahru, Johor).